text:
मनिषके कमालके चित्रकारिता
सागर कुश्मी
धनगढी, २९ भदौ । कौनोफे लावा चिजहे डेख्टी किल पन्नामे रचैना जाँगर लागिन् । कहुँ एकचो डेखल चिजहे ओ केकरो फोटु दिमागमे सेट कैके हली पन्नामे उटारलिंट मनिष चौधरी ।
कैलालीके कैलारी गाउँपालिका वडा नम्बर ५ छुट्की पलियाके २४ बरसके मनिष चोधरी अब्बे मनैंनके ओ कौनो फेन बस्तुके चित्र जसका टस उटारे सेक्ठैं । चित्रकला उहाँके रुची विषय हो । जौन रुची खो सौखके विषय आब उहाँके पेशा तथा व्यवसाय बने लागल बा ।
उहाँ मुस्कि मरटी कहलै, ‘चित्रकला मोर दिल दिमागमे समागिल बा । आब टे लागठ, चित्रकला मोर प्राण हो ।’
अब्बे धनगढीके जय मालिका कलेजमे बिबिएस अन्तिम वर्षके परीक्षा डेके बैठल मनिषके बनाइल चित्र जे फे अच्चम परठैं । ओहकान चित्र बनैनामे कला क्षमता बहुट मजा बटिन् । उहाँ आपन चित्रकला मार्फत चित्रमे प्राण भरडेठै । चित्रहे जिवन्त बना डेना हुइलओरसे उहाँ छोट समयमे चित्रकलामार्फत आपन अलग्गे परिचय समेत बनासेक्ले बाटै ।
छोट्टेसे चित्रकलामे रुचि रहल चौधरी अब्बेसम सयौं चित्र बनासेक्ले बटैं । तालिम बिना लेले अपन क्षमातासे चित्र बनैटी आइल चौधरी टमान प्रतियोगितामे भाग लेसेक्ले बटैं । उहाँ कहठैं, ‘अब्बेसम भाग लेहल सक्कु प्रतियोगितामे पहिला किल हुइल बटुँ ।’
गाउँमे कक्षा ५ मे परहेबेर उह्किन बिना बटैले मस्टरवा श्रोत केन्द्र स्तरीय चित्रकला प्रतियोगितामे सहभागिताके लाग नाउँ लिखा डेलिन । वहाँ सहभागी होके बनाइल दुईथो चित्र, दुनु चित्र पहिल स्थान हाँठ परलिन । ओट्ठेंसे मनमे विचार जगलिन कि आब मै फेन मजा चित्र बनाइ सेकम कना आँट फे अइलिन ।
कैलालीके अत्तरियामे रहल एभरेष्ट मल्टिपल कलेजमे चित्रकारिता विषय परहैटी रहल चौधरी अपनठन स्रोत साधन रलेसे जसिन फेन चित्र बनाइ सेक्ना बटैठैं ।
‘सामान्य हुइलेसे फे तालिम ओ चित्र बनैना सामाग्री हुइ कलेसे मै जसिन मेरिक चित्र बनाके डेखाइ सेकम,’ उहाँ कहठैं, ‘अवसर ओ स्रोत साधनके अभावसे अपनमे रहल क्षमाता फे डेखाइ नैसेकगैल हो ।’
अझकल उहाँ अर्डर लेके कमिसनमे चित्र बनैना काम करटी बटैं । ओहकान बनाइल चित्र टमान किताबके आवरण ओ पत्रपत्रिकामे छप्टी आइल बटिन् ।


c: text/html

text:
— विनीता सिंह।
एक टा मिसराइन छली ।ओ अपन बेटी के विवाहक लेल बड्ड चिन्तित रहै छली ।
नय पाय के कमी रहैन। ने पढ़नाय में खराब छलैन बेटी ।
लेकिन बेटी के कतौ विवाह नै होय छलैन ।
एक दिन संजोग से बड नीक कथा ,हुनकर बेटी लेल आयल । सब बहुत खुश भ के कनिक छानबीन क तुरन्त विवाह करा देलखिन ।
सासुर जा के किछु दिन सब ठीक रहलैन , किन्तु एकदिन बर शराबक सेवन क के अयलखिन, एवं पत्नी के खूब पिटलैन। आर हमरा किछु #दहेज नै भेटल से ताना दैत रहलखिन । कनियां के अस्पताल में भर्ती कैल गेल , बहुत मारि के चलते बड्ड चोट लागल छलैन ।
खैर बात के जेना तेना दबा देल गेल जे , बर के शराबक लत नै छैन ।ओ त कोनो दोस्त पिया देलकैन तें एना भेलै ।
कनिया सेहो माइन गेलखिन ,कियेक त ओइसे पहीने कहियो बरक इ रूप नै देखने छलखिन।
मिसराइन के कनि शको भेलैन ,ओ बेर-बेर बेटी के पूछलैन किन्तु बेटी के कहला पर आस्वस्त भ गेली ।किछु दिन बाद सुनबा में एलैन जे मिसराइन नानी बनै वाली छैथ ।सब के मोन प्रसन्न भेल ।एक दिन बेटी के सासुरक कोनो संबंधिक के फोन एलैन जे अहां कोनो दहेज नै देलियै तें अहां के बेटी के बड़ मारि पड़ै छैन ।अहां सब कोनो उपाय कियेक नै करै छियैन।इ पता नै चललैन जे सूचना देनिहार के छला ।मिसराइन तुरन्त बेटी के फोन लगौलैन। बेटी के आवाज सुनि ओ घबरा गेली ।पुछलखिन – “जे कनैं किये छी? सुनैमें ऐल जे सब दहेज लेल तोरा मारै छथुन ?”
बेटी कैन के कहलखिन जे ‘ हं बडड मारै छथि ।एखैन ओ सब नै छथि ,तें तोरा से गऽप भ रहल अइ।सब कैल्ह आएब जेता ।हमरा घर में बंद कऽ के गेल छैथ ।हमरा लऽ जौ एत से, नै त सब हमरा मारि देता। हमरा जियै के ऐ ।हमरा बच्चा लेल जीबै के अइछ।
मिसराइन दिलासा द के कहलखिन जे हम सब अबैए छियौ तोरा लैलेल ।
दोसर दिन बेटी के सासुर पहुंचली ,तऽ घरक आगू भीड़ , पुलिस आर एम्बुलेंस सब देखि घबरा गेली ।दौड़ली, पर हाय रे बेटी ,ओ जैर के खाक भऽ गेल छलीह ।
सब कहलकैन जे आगि लगा के आत्महत्या कऽ लेलक।
ओ पुलिस के कतबों कहलखिन जे हुनक बेटी के दवाई द के राखल जाय छलैन,बैन्ह के राखल जाय छलैन ।ओ आत्महत्या नै केलैन ।हुनका मारल गेलैन।”
किन्तु सबूतक अभाव।सब बात दइब गेल ।
आब मिसराइन सब दहेज प्रताड़ित लोकनि के मदद कऽ अपन बेटीक दुःख बिसरऽबै के कोशिश कऽ रहल छथि।
ओ आब समाज में #दहेज के प्रति जागरूकता अभियान में सेहो लागल रहै छथि।
सब के बहुत तरहक छानबीन कऽ तखनि अपन बच्चा कें विवाह कराबी ।
धन्यवाद
विनीता सिंह

robotstxt: allowed

filter: keep


text:
Friday, October 12, 2007
नवरात्रि
आई सं देश भर में नौ दिन तक मनायल जाइ वाला शारदीय नवरात्र के शुरूआत भ गेल... शुरूआत जलयात्रा आ कलश स्थापन के साथ भेल...पितृपक्ष के बाद नौ दिन देवी के नौ स्वरुपक पूजा कएल जाइत अछि...प्रथम शैलपुत्री, द्वितीय नवरात्र ब्रह्मचारिणी देवी, तृतीय नवरात्र चंद्रघंटा, चतुर्थ नवरात्र देवी कुष्मांडा, पंचम स्कंदमाता, षष्ठ नवरात्र कात्यायनी, सप्तम नवरात्र कालरात्रि, अष्टम नवरात्र महागौरी आओर नवम नवरात्र में भगवती के सिद्धियात्री रूपक उपासना होयत अछि...
एहि साल देवी मां दुर्गा डोली पर आबैत छथिन्ह आओर प्रस्थान महिषी पर...लोक सभ अपन घर पर दुर्गा पाठ कए मंदिर में सेहो दर्शन करय लेल पहुंचि रहल छथि। नवरात्र के दौरान लोक सभ व्रत, पूजा पाठ करैत छथि...सात्विक जीवन बिताबय छथि... मांसाहारी खाना छोड़ि देवी मां के पूजा अर्चना करैत छथि...गाम घर में मंदिर सभ के खुब नीक सं सजायल जाइत अछि...कई तरहक कार्यक्रम सेहो होयत अछि...नाटक, गीत- नाच -गान सभ होयत अछि...ऑर्केस्ट्रा मेला-ठेलाक सेहो मजा मिलैत अछि...मंदिर सभ में भारी भीड़ उमड़ैत अछि...
दिल्ली में छतरपुर मंदिर, झंडेवालान मंदिर में विशेष भीड़ रहैत अछि...वैष्णो देवी मंदिर, कामाख्या देवी, ज्वाला देवी, विंध्या देवी मंदिर में नौ दिन तक पूजा अर्चना करल लेल लोकक भीड़ लागल रहत...गुजरात आओर कई जगह गरबा आओर डांडिया के धूम रहैत अछि... नवरात्र के नौ दिन पूजा पाठ त चलते अछि...खरीदारी सेहो खुब होयत अछि...दोकानदार सभ नव नव स्कीम... सेल सं लोकक के खरीदय के ऑफर दैत छथिन्ह...नवरात्र के दौरान लोक सभ दोसरो शुभ काज करैत छथिन्ह...
एहि साल देवी मां दुर्गा डोली पर आबैत छथिन्ह आओर प्रस्थान महिषी पर...लोक सभ अपन घर पर दुर्गा पाठ कए मंदिर में सेहो दर्शन करय लेल पहुंचि रहल छथि। नवरात्र के दौरान लोक सभ व्रत, पूजा पाठ करैत छथि...सात्विक जीवन बिताबय छथि... मांसाहारी खाना छोड़ि देवी मां के पूजा अर्चना करैत छथि...गाम घर में मंदिर सभ के खुब नीक सं सजायल जाइत अछि...कई तरहक कार्यक्रम सेहो होयत अछि...नाटक, गीत- नाच -गान सभ होयत अछि...ऑर्केस्ट्रा मेला-ठेलाक सेहो मजा मिलैत अछि...मंदिर सभ में भारी भीड़ उमड़ैत अछि...
दिल्ली में छतरपुर मंदिर, झंडेवालान मंदिर में विशेष भीड़ रहैत अछि...वैष्णो देवी मंदिर, कामाख्या देवी, ज्वाला देवी, विंध्या देवी मंदिर में नौ दिन तक पूजा अर्चना करल लेल लोकक भीड़ लागल रहत...गुजरात आओर कई जगह गरबा आओर डांडिया के धूम रहैत अछि... नवरात्र के नौ दिन पूजा पाठ त चलते अछि...खरीदारी सेहो खुब होयत अछि...दोकानदार सभ नव नव स्कीम... सेल सं लोकक के खरीदय के ऑफर दैत छथिन्ह...नवरात्र के दौरान लोक सभ दोसरो शुभ काज करैत छथिन्ह...
Posted by मिथला समाचार at 5:57 PM 8 comments:
Wednesday, October 10, 2007
मैथिलीक पढ़ाई
मैथिलीक अपन गौरवपूर्ण इतिहास आओर समृद्ध साहित्य रहल अछि...अष्टम अनुसूची में एकरा स्थान मिल चुकल अछि। सरस आ मधुर मैथिलीक लेल सैकड़ों साल पहिने विद्यापति कहने छलथिन्ह देसिल बयना सभ जन मिट्ठा...मैथिलीक मिठास, भाषाक लोच अद्भुत अछि...लालू यादव के मुख्यमंत्री बनला के बाद सं मैथिली मातृभाषा के रूप में सिलेबस सं हटा लेल गेल...आब त मैट्रिक या कॉलेज में विद्यार्थी सभ तं मात्र ५०...१०० नंबर लेल एकरा एकटा विषयक रूपे रखि लैत छथि।ओना अगर कॉलेज, विश्वविद्यालय में पढ़ाई के रूप में देखल जाय त मैथिलीक पढ़ाई सभस पहिने कलकत्ता विश्वविद्यालय में १९१७-१९१८ में शुरू भेल....१९२५-२६ में बनारस में शुरू भेल...पटना विश्वविद्यालय में सेहो १९३७-३८ में मैथिलीक पढ़ाई शुरू कएल गेल... १९७२ में दरभंगा में ललित नारायण मिथिला विश्वविद्यालय बनला के बाद एहिठाम सेहो एकर पढ़ाई शुरू भेल...एखन बिहार झारखंड के सभ विश्वविद्यालय में मैथिलीक पढ़ाई भ रहल अछि...मिथिलाक संगहि मैथिलीक पढ़ाई नेपाल के त्रिभुवन विश्वविद्यालय में होयत अछि.....बांग्लादेश के ढ़ाका विश्वविद्यालय में कवि कोकिल विद्यापति एकटा विषयक रूप में पढायल जाइत अछि...जकरा लेल मैथिली भाषाक ज्ञान जरूरी अछि...इंदिरा गांधी मुक्त विश्वविद्यालय में मैथिलीक पढ़ाई शुरू करबाक लेल प्रस्ताव भेजल सेहो गेल अछि।मुदा मैथिलीक प्रचार प्रसार के लेल मिथिलाक लेल संघर्ष करय वाला लोक सभ के ई बात पर ध्यान देबय पड़त कि मिथिलांचल में दोकानक, ऑफिसक बोर्ड, प्रचारक बैनर होर्डिंग मैथिली में होय एकर कोशिश कएल जाय...एहन कोशिश कएल जाय जे मैथिली भाषा में बेसी सं बेसी किताब सभ मार्केट में आसानी में उपलब्ध भ सकय।गीत-नादक कार्यक्रम बेसी सं बेसी भ सकय त आओर नीक.मैथिलीक विकास के शुरुआती तौर पर प्राकृत आओर अपभ्रंश केर विकास सं जोड़ि क देखल जाय अ...करीब ४-५ करोड़ लोक मैथिली के मातृभाषा के रूप में प्रयोग करय छथिन्ह...मैथिली के अपन समृद्ध इतिहास रहल अ...मैथिली के अपन लिपि अछि मिथिलाक्षर...आओर1965 में साहित्य अकादमी सं मैथिली के साहित्यिक भाषाक दर्जा मिलल। २००३ में एकरा संविधानक अष्टम अनुसूची में शामिल कएल गेल...मिथिलांचल केर बाहर सेहो कयटा विश्वविद्यालय में मैथिलीक पढ़ाई होयत अछि।मुदा करोड़ों लोकक बजनिहार होयबाक बादो एकर जे विकास होबाक चाहि नहिं भेल...राज्य राजनीति केर कारणे ई उपेक्षा के शिकार बनल रहल...स्कूल कॉलेज में एकर पढ़ाई कम भ गेल...मातृभाषा के रूप में ई पाठ्यक्रम सं हटा देल गेल...एकरा लेल सिर्फ राजनेते सभ के दोष नहिं देल जा सकय अ...मैथिल लोक खुद कम जिम्मेदार नहिं छथि...ओ अपन नुनु, बुच्ची के मैथिली नहिं पढ़ावय छथिन्ह...मिथिला में दरभंगा, मधुबनी, सीतामढ़ी, पूर्णिया, सहरसा कतौ चलि जाउ...अहां के अकटा अक्षर मैथिली में लिखल नहिं मिलत...कोनो बैनर, बोर्ड, होर्डिंग, विज्ञापन, पर्चा मैथिली में देखय के नहिं मिलत । एहि लेल की सरकार के दोष देल जाउ ? सवाल अई आखिर कहिआ तक मैथिली के आ हाल रहत ? एकरा अपन उचित सम्मान कहिआ मिलत? पढ़बा-लिखवा आओर बजबा में जे मैथिल सभ में उदासीनता आयल अछि ओकरा कि कलह जाय...ऑर्कुट पर तं कएटा मैथिल साफ साफ मना कए देला जे हमरा सं मैथिली में स्क्रैप नहिं करुं।ओना दिआ लक खोजलो पर शायदे कोनो भाषा मिलय जेहि में मैथिली सन मिठास होय...मैथिली तं प्रेम, प्यार केर भाषा अई...अहि में त हम ककरो सं जोर स बात तक नहिं कए पाबैत छी... गाम घर में कई बेर एहन देखबा के मिलल जे लड़ाई झगड़ा के समय जोर जोर सं बोलबा के क्रम में ओ हिंदी...अंग्रेजी पर चलि आबैत छथिन्ह...मैथिली में तं अहां झगड़ा कए नहिं सकैत छी...मैथिली के बारे में कइ लोक सं अहो सुनय के मिलल जे ई ब्राह्मण, कायस्थक भाषा अछि...ऐहन नहिं छै मुदा आम लोक ज्यादा सं ज्यादा एकरा प्रयोग में लयताह एकरा लेल जागरुकता लाबय के जरूरत छै...अलख जगाबय के जरूरत छै...जखन तक लोक में अपन भाषाक लेल प्यार, अनुराग नहिं देखबा में मिलत...एकर विकास संभव नहिं...ओना अष्टम अनुसूची में शामिल भेला के बाद एक बेर फेर सं हालात बदलय केर उम्मीद जागल अछि।हमरो सभके लिखय-पढ़य आ बाजय में बेसी सं बेसी एकर प्रयोग करय ।
Posted by मिथला समाचार at 4:59 PM 1 comment:
जीतिया पावनि
मिथिलांचल में पावनि केर कोनो कमी नहिं अछि...मधुश्रावणी, बरसाइत, सामा चकेवा , चौरचन, कोजगरा, जूड़िशीतल ऐहन कतेक पावनि अई...मुदा गाम घर सं बाहर रहला पर कई बेर पता नहिं चलय छै...एहने में एकटा पावनि जितिया पिछला हफ्ता मिथिलांचल में मनाओल गेल...धार्मिक आस्थाक संगहि संग प्रकृति आओर सामाजिक रूप सं अहि पावनि केर खास महत्व अई...एहि पावनि में माय सभ अपन पुत्र...संतान के दीर्घजीवी होबय के कामना करैय छथिन्ह...एहि पावनि में मरुआ... माछ... साग... मिठाईक खास महत्व अई...नदी, पोखरक कात कथा सुनल जायत अछि...ओना जीतिया पावनि मनाबय के पाछा कथा छई जे एकटा राक्षस एकटा गाम में आतंक मचौने छल जकरा स श्रीकृष्ण जी जीमूत वाहन के रूप में अवतार लय रक्षा कएने छलथिन्ह...एहि पावनि में दिन राति सहय पड़य छै...उपवास करय पड़य छै...कहावत सेहो छै... जे जीतिया पावनि बड़ भारि...धिया पुता के ठोकि सुतलन्हि, अपने खयलन्हि भरि थारि।
Posted by मिथला समाचार at 4:58 PM 1 comment:
बयान सं बवाल
जी कृष्णैया हत्याकांड में राजनेता सभ के मिलल सजा केर बाद गृहसचिव अफजल अमानुल्लाह के बयान स राज्य में खलबली मचल अछि...कृष्णैया मामला में फैसला आबिते गृह सचिव ई कहि सनसनी फैला देलाह कि सरकार के 21टा बाहुबली पर खास नजर अछि आओर जल्दीए हुनका सभ के ऊपर शिकंजा कसल जायत...आपराधिक पृष्ठभूमि वाला राजनेता आओर बाहुबली जिनका ऊपर शिकंजा कसल छनि हुनकर संख्या ४३ अछि...मुदा 21टा बाहुबली नेता पर खास नजरि अई जे हत्या केर मामला में फंसल छथि।२१ टा बाहुबली के संकेत देल गेल... खबर अई जे ओहि में प्रभुनाथ सिंह, सूरजभान सिंह, सुनील पांडे, शहाबुद्दीन, पप्पू यादव, राजन तिवारी, अनंत सिंह आओर रामा सिंह के नाम शामिल अई...मुदा गृह सचिव केर बयान के बाद जे बवाल शुरू भेल अछि...ओ शांत होबाक नाम नहिं ल रहल अछि...प्रभुनाथ सिंह त सभस बेस भड़कल छथि...हुनकर कहनाय छैन जे गृहसचिव के ई अधिकार के देलक जे ओ ऐहन बात करैत छथि...सरकार स हुनका हटावय के मांग सेहो शुरू भ गेल...सरकार सेहो परेशान अई...श्री अमानुल्लाह के माननाय छनि जे ई लोक मामला के लटकाबय के हरसंभव कोशिश करताह...कोनो हथकंडा अपना सकय छथि॥मुदा एहि मामला के राजनीतिक रंग लेनाय कारणे मुख्यमंत्री नीतीश कुमार के गृहसचिव से बात करय पड़ल...मुदा श्री अमानुल्लाह के साफ कहनाय छैन जे कानून के डंडा देखते लोक सभ हुनका ऊपर आरोप लगा रहल छथि...जे होय गृह सचिव के बयान स राज्य के बाहुबली नेता सभ परेशान छथि...एहि तरहक कोनो शिकंजा कसल जाय अ त राज्य के लोक सभ चैन स सांस ल सकताह...मुदा राजनीतिक गणित ऐहन होयछ जे आगा कि होयत किछु नहिं कहल जा सकय अ...किएक त कएटा नेता के पीछा बड़का वोटबैंक जुड़ल छैन।
Posted by मिथला समाचार at 4:56 PM No comments:
टीवी जर्नलिज्म
ऑर्कुट पर एकटा मित्र के स्क्रेप आयल कि इलेक्ट्रॉनिक पत्रकारिता में केना आयल जाय आओर ई की छै एकरा बारे में किछु बताउ...हमरा विचार सं एकरा बारे में ब्लॉग पर बतयनाय बेस नीक होयत... किएक त एहि बारे में आओर लोक के सेहो पता चलि जैतन्हि...आई काल्हि मीडिया में सभस तेजी सं बढ़य वाला किछु अई त ओ अछि इलेक्ट्रॉनिक मीडिया...टीवी जर्नलिज्म...पहिने त दूरदर्शन आ आकाशवाणीए छल... मुदा आब त ऐहन हाल छे जे चैनलक बाढ़ि आबि गेल ...न्यूज़ चैनल देखल जाय त आजतक, स्टार न्यूज, इंडिया टीवी, एनडीटीवी, आईबीएन ७, जी न्यूज़... आओर सहारा समय टीआरपी में ऊपर रहय वाला चैनल अई...ई त भेल हिन्दी वाला अंग्रेजी में एनडीटीवी २४/७ , सीएनएन आईबीएन, टाइम्स नॉउ, प्रमुख अई...एकरा अलावा सीएनबीसी आवाज, जी बिजनेस, एनडीटीवी प्रॉफिट, मेट्रो नेशन, तेज, सहारा समय एनसीआर, मुंबई, उत्तर प्रदेश/ उत्तराखंड, बिहार/ झारखंड, मध्यप्रदेश/ छत्तीसगढ़, ईटीवी, टोटल टीवी, एस वन, एमएचवन जैसन दर्जनों चैनल अई...आओर जल्दीए बीएजी, त्रिवेणी, आईएनएक्स, सहारा समय के उर्दु, राजस्थान आओर पंजाब चैनल आबय वाला अछि।जखन एतेक चैनल आबि रहल छै त लोकसभ के सेहो राखि रहल छै...एहि कारणे एहि चैनल सभ में रोजगार के अवसर सेहो ढेर-ढाकि छै...एकरा लेल विज्ञापन आबय के इंतजार करय के सेहो जरूरत नहिं...सीवी...बॉयोडाटा ल क चैनल सभ में कनि दौड़ धूपि करिऔ...सफलता मिलत...इलेक्ट्रानिक मीडिया में ज्यादातर लोक एंकर या रिपोर्टर बनय लेल आबैत छथि... मुदा एकर संख्या सीमित रहय छै... एंकर, रिपोर्टर के अलावा बहुत किछु आओर छै जकरा में हाथ अजमाइल जा सकय छै...आओर ऊ सभ परदा के पीछा होयत अछि...आम लोक के ओकरा बारे में ज्यादा पता नहि होयत छनि...एहि मे प्रोडक्शन असिस्टेंट, असिस्टेंट प्रोड्यूसर, प्रोड्यूसर, सीनियर प्रोड्यूसर, कैमरामैन...साउंड, विजन, डायरेक्शन, मेकअप सं लSक गेस्ट कॉर्डिनेशन तक के जॉब मिलैत अछि...अहां जेहि में लगाव अछि...काज के लेल अप्लाई क सकय छी...मुदा एहन नहिं होयत कि कतउ सं अयिलौं आ नौकरी के लेल अप्लाई कय देलौंह...एकरा लेल अहांक के पहिने से जानकारी होबाक चाहि... या त अहां पहिने से पेपर...अखबार में काम कएने होय या ओकरा लेल रिपोर्टिंग कएने होय...तखनो इलेक्ट्रॉनिक मीडिया में आबय लेल कोनो मास कम्यूनिकेशन संस्थान सं डिप्लोमा या डिग्री कोर्स क लेल जाय त बेस नीक...कोर्स के लेल नाम लिखयबाक लेल कम स कम बीए होबाक जरूरी छै...आब त कइटा टीवी चैवल वाला सेहो ट्रेनिंग संस्थान खोलि लेलक अ... मीडिया ट्रेनिंग के लेल सभस नीक संस्थान अई भारतीय जनसंचार संस्थान (आईआईएमसी)...आओर जामिया ...एकर अलावा सैकड़ों संस्थान डिप्लोमा, डिग्री कोर्स कराबय छै...इलेक्ट्रॉनिक मीडिया के अहां दु भाग में देखि सकय छी...एडिटोरियल आओर टेक्नीकल में...एडिटोरियल में सेहो इनपुट आओर आउटपुट होइत अछि...एहि में अहां रिसर्च, प्रोग्रामिंग के सेहो रखि सकय छी...इनपुट के लोक बाहर सं खबर मंगयबा पर ध्यान दै छथिन्ह...ओ सदिखन रिपोर्टर सभ स सम्पर्क में रहैत छथिन्ह...स्टोरी प्लान करय छथिन्ह...शॉट्य सभक जोगाड़ करय छथिन्ह...आओर आउटपुट वाला फील्ड स आयल न्यूज के प्रसारण लायक बनाबय छथिन्ह... स्टोरी के केहन मोड़ देबय के छई... ओकरा पूरा स्टोरी बनाबय के छई या ग्राफिक्स देबय के छई...सिर्फ खबर पढ़ि क कनि शॉट्स देखयबाक छै या ओकरा विशेष रुप देबय के छै... सभ आउटपुट के तय करय पड़ैछ...स्टोरी के स्क्रिप्ट तैयार भ गेला के बाद ओकरा एडीटिंग के लेल भेजय पड़ैत अछि...वीडियो एडीटर ओकरा शॉट्स...बाइट लगाक इफेक्ट द तैयार करय छथिन्ह...एकरा बाद पीसीआर(प्रोडक्शन कंट्रोल रुम) में स्टूडियो डायरेक्टर, स्वीचर, साउंड इंजीनियर, टीपी सभ के लोक रहैत छथिन्ह...स्टोरी ...प्रोग्राम में नव जीवन देबय लेल ग्राफिक्स डिजायनर, प्रोग्रामर सभ रहैत छथिन्ह...एकरे साथ एमसीआर...इंजेस्ट डिपार्टमेंट होयत...यानी सिर्फ रिपोर्टर एंकर के जॉब नहिं अहां दोसरो लेल अप्लाई क सकय छी...आ एहि क्षेत्र में अपन पैर जमाबय चाहय छी त कैमरा...डायरेक्शन...एडीटिंग...एनीमेशन...ग्राफिक्स के पढ़ाई के एहि में अपन भाग्य अजमा सकय छी... एहि लेल यदि एंकर...रिपोर्टिंग में नहिं होय त निराश होय के जरूरत नहिं छै...स्क्रिप्ट राइटिंग स लक एडीटिंग...कैमरा तक बहुत किछु छै जाहि लेल अहां पढ़ाई कए सकैय छी...अप्लाई क सकय छी आओर काज क सकय छी.
Posted by मिथला समाचार at 4:55 PM No comments:
प्याजक दाम
प्याजक दाम आसमान छू रहल अछि...एकर बढ़ल दाम सं लोकक आंखि सं एक बेर फेर लोर खसय लागल अई...दिल्ली में त प्याज ३० रुपए किलो तक बिक रहल अछि...महीना दिन पहिने एकर दाम १० सं १५ रुपए किलो छल... दिल्लीए नहिं देशक सभस बड़का प्याजक मंडी नासिक में सेहो प्याज किल्लत भ गेलय अ...पानि सं प्याजक नवका फसल के नुकसान पहुंचल अ आओर पुरनका स्ट़ॉक सेहो खत्म होय वाला छई...ऐहन में जखन तक दोसर ठाम सं नवका स्टॉक नहिं आयत , कमी बनल रहत। ओना एहि स जुड़ल लोक के कहनाय छैन जे एहि बेर प्याज पिछला बेर स ज्यादा उपजल अ...भ सकय अ २०-२५ दिन में कर्नाटक, महाराष्ट्र आओर राजस्थान सं नवका खेप अयला पर दाम में किछु कमी आबय...मुदा एकर दाम बेर- बेर नहिं बढ़य एकरा लेल सरकार के ठोस आओर दीर्घकालीन नीति बनाबय के जरूरत अई... किएक त २०-२५ दिन बाद जे होय अखन त लोर निकलिए रहल अछि...एकर दाम पर राजनीति सेहो होयत आइल अ...कई बेर त एकरा लक सरकार तक गिर चुकल अई...ओना रमजान आओर पूजा के महीना में लोकक गुस्सा नहिं फूटय एकरा लेल दिल्ली सरकार के त कई ठाम प्याज बेचय लेल स्टोर खोलय पड़ल अ।
Posted by मिथला समाचार at 4:48 PM No comments:
आनंद मोहन के सज़ा
तेरह साल पहिने...४ दिसम्बर १९९४ के बाहुबली विधायक मुन्ना शुक्ला के बड़ भाई छोटन शुक्लाक हत्या क देल गेल छल...एकर अगिला दिन ५ तारीख के मुजफ्फरपुर के खबरा में हत्याक विरोध में हजारों लोक शव लक सड़क पर उतरि गेलाह...हत्या के लक ओहि समयक लालू सरकार के खिलाफ लोक में बड़ गुस्सा छल...सरकार...प्रशासन के खिलाफ नाराबाजी करैत भीड़ आगा बढ़ि रहल छल...कि संयोग देखियौ तखने गोपालगंज के डीएम जी कृष्णैया मुजफ्फरपुर सं मीटिंग कए हाजीपुर दक लौटि रहल छलाह...भीड़क लोक सभ ई कहैत हुनकर गाड़ि पर टूटि पड़क कि छोटन शुक्ला के हत्या प्रशासनक मदद सं भेल अछि...हुनका घेर क हत्या कए देल गेल...१३ साल चलल अदालती लड़ाई के बाद फैसला आइल...सात लोक के दोषी मानल गेल...जहि में भीड़क नेतृत्व करय वाला पूर्व सांसद आनंद मोहन के फांसी के आओर हुनकर पत्नी पूर्व सांसद लवली आनंद के उम्रकैद केर सजा सुनालय गेल...बाहुबली विधायक मुन्ना शुक्ला के उम्रकैद के सजा सुनाइल गेल...फैसला के खिलाफ हाईकोर्ट में अपील कएल जा सकय अ...फांसी के सजा होय के बाद आनंद मोहन के गांव सहरसा के पंचगछिया में गमक माहौल बनि गेल...हुनका घर पर लोकक तांता लगि गेल...आसपास के इलाका में आनंद मोहन के बड़ प्रभाव छैन...हिनकर दादाजी स्वर्गीय रामबहादुर सिंह स्वतंत्रता सेनानी छलाह आओर परिवार के कई लोक आजादी के लड़ाई में भाग लेने छथिन्ह.
Posted by मिथला समाचार at 4:47 PM No comments:
Subscribe to: Posts (Atom)


text:
नेहा खातून
मौजूदा हालात मे जखन राजद, लोजपा आ कांग्रेस एकटा पैघ गठबंधन क निर्माण करबा मे विफल रहल, एहन मे संभावना अछि जे भाजपाक कमजोर हेबाक बावजूद नीतीश क सत्ता बरकरार रहि सकैत अछि। वर्तमान सदन मे जदयू-भाजपा गठबंधन कए कुल 243 मे स 143 सीट अछि, जखकि राजद आ सहयोगी कए 65टा सीट अछि।
पिछला किछु चुनाव मे इ देखल गेल अछि जे चुनाव नतीजा फर्स्ट पास्ट द पोस्ट सिस्टम्य (एफपीपीएस) पर निर्भर रहल। एहि सिस्टम मे कोनो पार्टी कए वोट क कम हिस्सेदारी भेटला पर ओकरा कम सीट पर जीत हासिल होइत अछि। एक बेर जखन ओ वोट क प्रतिशत बढ़ेबा मे सफल होइत अछि त ओकर सीट क संख्या मे तेजी स इजाफा होइत अछि। इ क्रम तखन धरि तक जारी रहैत अछि जखन धरि तक ओकर वोट क संख्या बढै़त रहैत अछि। एकर अलावा शीर्षस्थ दल आ दोसर क्रम पर रहनिहार दल क बीच क दायरा सेहो मायने रखैत अछि, जे एहि ठाम काफी बढल अछि।
अगर वर्ष 2005 क फरवरी क चुनाव स नवंबर क तुलना कैल जाए, त राजग क मत मे महज 2 फीसदी क इजाफा भेल अछि आओर हुनका 38 फीसदी मत भेटल, हालांकि सीटवार 20 फीसदी क जबरदस्त फायदा भेल आ 175 विधानसभा क्षेत्र मे बढ़त हासिल भेल। एहन एहि कारण स भेल किया कि राजद आ ओकर सहयोगी क मत मे कमी आईल आ ओ 31 स घटिकए 26 फीसदी पर आबि गेल। जाहिर अछि दूनू गठबंधन क बीच कुल प्राप्त मत क अंतर 12 फीसदी तक जा पहुंचल छल।
वर्ष 2009 क चुनाव मे प्रत्येक 1 फीसदी वोट पर राजग 4.6 सीट पर जीत हासिल केलक। एतबे वोट क एवज मे राजद आ सहयोगी कए 1.5 सीट भेटल। एहि स साफ भ जाइत अछि जे एफपीपीएस क झुकाव सत्तारूढ़ जदयू गठबंधन क दिस रहल अछि।
देखल जाए त राजद अपन सहयोगी क संग पांच वर्ष मे तेसर बेर जदयू गठबंधन स चुनावी मैदान मे दू-दू हाथ करबा लेल तैयार अछि। सवाल इ अछि जे लालू कौन मुद्दा क आधार पर नीतीश कए चुनौती देताह या द रहल छथि? भारतीय राजनीति मे एहन कोनो दोसर उदाहरण तकबा स नहि भेट रहल अछि जतए बाकी चीज समान हेबाक आ कोनो महत्त्वपूर्ण मुद्दा नहि रहला पर कोनो विपक्षी गठबंधन एतबा पैध अंतर कए पाट कए जीत हासिल केलक अछि। राजनीतिक दल मे झगडा आ विरोध होइत रहैत अछि। कखनो टिकट वितरण कए लकए विवाद त कखनो प्रॉक्सी उम्मीदवार (उदाहरण क लेल जेल मे बंद पति क स्थान पर कनिया क चुनाव लडब)। चुनाव दर चुनाव जाति आ अन्य मुद्दा मे सेहो कोई खास परिवर्तन नहि आयल अछि। (की सवर्ण वर्ग नीतीश द्वारा कैल गेल भूमि सुधार क कोशिश क लेल हुनका स तमसाइल अछि? की अयोध्या मामला पर आए फैसला मुस्लिम कए नीतीश स अलग करि देलक अछि?) एकर अलावा राजद क इकलौता आस एंटी इन्कम्बेंसी (सत्ता क खिलाफ रुझान) फैक्टर पर अछि, मुदा 12 फीसदी क अंतर कए पाटबा लेल साधारण परिवर्तन स काज नहि चलत। बिहार लेल राजद लग साइकिल क बदला मे मोटरसाइकिल सन अव्यावहारिक योजना अछि। जखन कि लोजपा सर्वण कए आरक्षण द बिहार कए विकसित बनेबाक दावा करि रहल अछि। कांगेस संग दिक्कत अछि जे ओकरा लग कोनो नेता नहि अछि जे बिहार लेल ब्लूप्रिंट तैयार कए सकए। एहन मे कांग्रेस कए अगर एहि चुनाव मे किछु नीक प्रदर्शन करबाक अछि त ओकरा अपन वोट हिस्सेदारी गत चुनाव क 10 फीसदी स बहुत बेसी करए पडत। तखने जाकए ओकरा किछु आओर सीट पर जीत हासिल भ सकैत अछि।
राजदक एकटा पैघ नेता इ मानैत छथि जे वर्तमान परिस्थिति मे नीतीश क लेल संकट तखन छल जखन राजद, लोजपा आओर कांग्रेस एकसंग मिलकए एकटा नीतीश विरोधी विशाल गठबंधन क निर्माण करिते। अतीत मे इ देखबा मे भेट चुकल अछि जे विभिन्न दल कए अलग-अलग चुनाव लडबाक कोनो फायदा नहि भेटल अछि।
बहरहाल, इ सर्वविदित अछि जे एहि चुनाव मे सही गठबंधन क निर्माण नहि भेल अछि। निश्चित तौर पर अगर राजद, लोजपा आ कांग्रेस मिलकए महागठबंधन बना मैदान मे रहिते त कहानी दोसर छल, मुदा एहन नहि भ सकल। एहन मे लालू प्रसाद क सीधा मुकाबला नीतीश स अछि जखन कि कांग्रेस अपन दम पर चुनाव लड़ि रहल अछि। अगर नीतीश से रूसल आ तमसाइल वोट कांग्रेस कए चल गेल त एक बेर फेर राबडी देवी बिहार विधानसभा मे नेता प्रतिपक्षक रूप मे देखल जेतीह।


text:
दफ्तर सं घर लेल निकलहिं वाला छलहुं कि याशीजी के फोन आयल गुरूजी अखन राति में नोएडा आ रहल छथिन्ह...हमहुं हुनका सं मिलय लेल विदा भ गेलंहु...ओहिठाम पहिने सं कइटा जान पहचान वाला लोक मौजूद छलाह...गुरुजी श्री श्री रविशंकर में गजब के आकर्षण छैन...हुनकर चेहरा पर सदिखन मुस्कान बनल रहैत छैन...हुनका सं मिलतहिं...हनका सम्पर्क में अबतहिं लोक मुस्कनाय सीख जाइत अछि...हुनकर मुस्कुराहट लोक के अपना तरफ आकर्षिक तरय छै...आओर एक बेर जे हुनका सम्पर्क में आयल सदा के लेल हुनकर भ जाइत अछि...
गुरुजी संयुक्त राष्ट्र, विश्व आर्थिक मंच सं लक सैकड़ों देशक संसद के संबोधित क चुकल छथिन्ह ...आतंक सं डरल दुनिया के प्रेम भाईचारा के संदेश द रहल छथिन्ह...आई काल्हि जे लोक में काम काज, पैसा, प्रमोशन, प्यार के लक तनाव बढ़ि रहल छै...हिनकर आर्ट ऑफ लिविंग में अयला के बाद हुनका ओहि सं छुटकारा मिलल अछि...ऑर्ट ऑफ लिविंग के तरफ सं कई तरहक कोर्स सेहो चलैत छै...युथ लीडरशिप ट्रेनिंग प्रोग्राम, बेसिक कोर्स, एडवांस कोर्स, दिव्य समाज का निर्माण (डीएसएन), आर्ट ऑफ एक्सेल वर्कशॉप, यस कोर्स. एकर साथ गौशाला, ऑर्गेनिक फार्मिंग सेहो होइत अछि.. दिल्ली के पास ग्रेटर नोएडा में गौशाला बनल छै.
एक साल पहिने हमरो हिनकर बेसिक कोर्स करय के मौका मिलल...एहि कोर्स के एतेक बढ़िया सं तैयार कएल गेल छै से कि कहल जाउ...दोसरा के ई अनुभव कोर्स कएला के बादे भ सकैत अछि...एहि में आधुनिक आओर पुरातन आध्यात्मिक धरोहर के सम्मिश्रण अई...ऑर्ट ऑफ लिविंग ..जीने की कला...के मूल में छै..सांस लेबय के तरीका...अहां कहबय की सांसों लेबय के कोनो तरीका होइछ...अगर हमरा सांस लेबय नहिं आबय अ त जिंदा केना छी...ओना सांस लेनाय आओर तरीका सं सांस लेनाय दुनु में बड़ फर्क अछि...जेना जेना हमर उम्र बढ़य अ हम सांस लेबय के जे तरीका छै ओकरा स दूर भेल जाइत छी...अगर विश्वास नहिं होय अ त क क देख सकय छी...अहां पालथी मारि के बैठ जाउ...सीधा भ एकटा हाथ पेट पर आ दोसर ठेहुंन पर राखि लिय..जोर सं सांस लिय आओर छोडुं...अहां देखबय जे सांस लेला पर सीना फुलय छै आओर छोड़ला पर सुटकय छै...मुदा होबय ई चाहि जे सांस लेला पर पेट फुलबाक चाहि आओर छोड़ला पर सुटकबाक...अहां कोनो सुतल बच्चा के देखिओ...ओ जखन सांस लेत त पेट फुलैत अछि आओक छोड़ला पर सुटकैत अछि...अहां ओहिना बैठि कय आंखि बंद क अपन पुरा ध्यान सांस पर दिऔ...अहां देखबै जे सांस गला तक जाक बाहर निकलि जाइत अछि...हम सांस के पूरा उपयोग नहिं कए पाबैत छी..जखन कि आदमी जब जन्म लै अ त पहिल काम सांस लेनाय होइत अछि आओर जखन एहि दुनिया के छोड़ैत आ त आखिरी काम सांस छोड़नाय...जखन तक सांस चलय अ तखन त जिनगी चलय अ..सांस बंद जीवन बंद.


text: पटना। वित्तमंत्री सुशील मोदी बुधदिन जे बिहारक आर्थिक सर्वे रिपोर्ट विधानसभा मे पेश केलथि अछि ओ इ साबित करैत अछि जे एखनो बिहार देश संग कदमताल करबा लेल तैयार नहि भ सकल अछि। कोनो राज्यक विश्वासक मानक तय करबा मे सीडी रेशियो क बड महत्व अछि। सीडी रेशियो यानी बैंकों मे प्रदेश क लोक क जमा कराउल गेल राशि क विरुद्ध बैंक द्वारा देल गेल कर्ज। राष्ट्रीय औसत 75 फीसदी क अछि मुदा बिहार मे वृद्धि क बावजूद 34 फीसदी पर सिमटल अछि। अर्थात जखन बिहारी 100टका बैंक मे जमा करैत अछि त ओकरा महज 34टका कर्ज क रूप मे भेटैत अछि। जखन कि सीडी रेशियो तुमिलनाडु मे 114 फीसदी, राजस्थान मे 90 फीसदी, महाराष्ट्र मे 81 फीसदी, प.बंगाल मे 64 फीसदी आओर मध्य प्रदेश मे 60 फीसदी अछि। एहन गप नहि अछि जे बिहार मे लोक बैंक मे टका नहि राखि रहल अछि। सितम्बर 2011 मे बिहार क सबटा बैंक शाखा क कुल जमा 122934 करोड़ छल, जखनकि ऋण मात्र 43003 करोड़। आखिर बिहार मे जमा टका कोन राज्यक विकास मे लागि रहल अछि। वर्तमान आंकडा बैंकक बिहार संग व्यवहार कए सेहो देखार क रहल अछि। वर्तमान रेशियो 1990 क दशक क उदारीकरण क आरंभिक वर्ष स सेहो काफी कम अछि। तखन सीडी रेशियो 40 फीसदी छल। जखन नीतीश सरकार आ पूरा देश इ दावा क रहल अछि जे बिहार मे विकास भ रहल अछि आ बिहार निवेश लेल सुरक्षित जमीन अछि त फेर बैंक आखिर बिहार पर विश्वास किया नहि करि रहल अछि। बिहार मे बैंकक शाखा दूनू हाथ स टका बटोरि रहल अछि मुदा कर्ज देबा काल हाथ खोलबा परहेज कैल जा रहल अछि। आंकडा कहैत अछि जे मार्च 2011 क अंत मे व्यावसायिक बैंक क कुल 4348 शाखा मे 56.2 फीसदी ग्रामीण क्षेत्र मे छल। एहि अवधि मे प्रदेश मे क्षेत्रीय ग्रामीण बैंक क 1537 शाखा छल। ग्रामीण बैंक मे 2007 मे कुल जमा राशि 7210 करोड़ क करीब छल। 2011 मे इ बढिकए 13735 करोड़ स बेसी भ गेल। बिहार मे अनुसूचित व्यावसायिक बैंक मे कुल जमा राशि 2010-11 मे पिछला साल क मुकाबला मे 17700 करोड़ टका बढल अछि। एकर बावजूद बैंक कर्ज देबा स भागि रहल अछि आ बिहारक शाखा मे जमा राशि स आन राज्य मे हाथ खोली कए कर्ज बांटल जा रहल अछि।


text:
– अखिलेश कुमार मिश्रा।
“सहयोग”
सभ सँ पहिले तs सहयोग शब्द कें अर्थ की भेल से बुझी। सहयोग बनल अछि सह+योग सँ। सह मतलब साथ आ योग मतलब भेल मिलि कs। अर्थात जे किछु मिलि-जुलि कs करी से एक दोसर के सहयोग केनाइ कहबैत अछि। देखियौ, ई सृष्टिये के विधान अछि जे एसगरे कुनो काज पूर्ण नै होयत। अगर एसगरे काज पूर्ण होइत तs सृष्टि कें सभ सँ मुख्य काज अछि जे जनरेशन के आगाँ बढ़ेनाई। इहो काज कियो एसगरे नै कs सकै छैथि। तैं अगर धरती पर जन्म लेने छी बिना सहयोगे जिनगीक गाड़ी आगाँ बढिये नै पैत, ई बात नीक सँ बुझू।
अहाँ सभ सँ पहिले प्रकृति कें तरफ देखु। सभ जीव-जन्तु, गाछ-वृक्ष सभ एक दोसरक जिनगीक पूरक अछि। सभ एक दोसर कें जिनगी जीबs में प्रत्यक्ष अथवा परोक्ष रूप में सहयोगी अछि। शाकाहारी हो वा मांसाहारी सभ झुण्ड बना बना रहैत अछि। सुरक्षा के लेल हो वा शिकार के लेल, सभ झुण्ड में एक दोसरक सहयोगी रहैत अछि आ तक्कर नीक परिणाम भेटैत अछि। कहल जाइत अछि जे सिर्फ पादप (गाछ-वृक्ष) अप्पन भोजन स्वयम बनबैत अछि, मतलब ओ केकरो आर पर निर्भर नै कड़ैत अछि। मुदा पादप के जीवन चक्र कें आगाँ बढ़ाबs में कीट पतंग, मधुमाछी कें मुख्य भूमिका होइत अछि। अगर कीट पतंग नै हो तs गाछ वृक्ष के फूलक परागण नै हैत, फल आ बीज नै बनत आ पादप सभक सभक जेनेरेशन आगाँ नै बढ़त। मतलब परोक्ष रूप सँ कीट पतंग सभ पादप कें जिनगी बढ़ाबs में सहयोग केलक।
मनुष्य तs जन्मे सँ सामाजिक प्राणी अछि। एसगरे मनुक्ख किछु नै कs सकैत अछि। कतौ नै कतौ ओकरा सहयोगी के आवश्यकता पड़बे टा कड़ैत अछि। सभ कहैत अछि जे एसगरे दशरथ मांझी पहाड़ खोदि कs सड़क बना देलैथि। बड्ड नीक बात। मुदा सोचू जे हुनका खाना के बना क देलक, अन्न के उपजा क देलक, कपड़ा पहिर लेल के देलक, जाहि कोदारि खुरपी सँ पहाड़ तोड़लक से के बनेलक। कहक तात्पर्य ई जे अप्रत्यक्ष रूप सँ सहायता सहयोग के जरूरत तs परबे केलैन्ह।
कहाबत अछि जे “एसकरे वृहस्पतियो झूठ”। अगर आगाँ बढ़s के अछि तs सहयोगी कें आवश्यकता अछिये। अगर विज्ञान कें मानैत छी, तs ई बुझु जे आदि मानव सभ सेहो झुण्ड बना कs रहैथि आ झुण्ड में ही जीवन जीबs के लेल शिकार कड़ैथि। क्रमिक विकास भेल तहनो सभ झुण्ड में ही रहैथि, आ झुण्डक नियम ऐह अछि जे सभ एक दोसर कें कुनो ने कुनो रूपें सहयोग करियौ।
आधुनिक युग में तs प्रत्यक्ष-परोक्ष सहयोगक आर बेसी आवश्यकता बढ़ि गेल अछि। अहाँ नजरि उठा कs देखि लीय जे दुनियाँ में किछु एहेन अछि जाहि में कियो बिना सहयोगे किछु केने हुये। दुनियाँ में जतेक कुनो काज भेल अछि, ताहि में केकरो ने केकरो सहयोगिता रहबे टा कैल अछि।
आब एक बात गौर करबाक अछि जे सहयोग आ उपकार में भेद की अछि कियैक तs दुनू बात एकरंगाहे लागैत अछि। सहयोग परस्पर होइत अछि। मतलब जे दुनू पक्ष एक दोसर के मदद कड़ैत अछि अथवा सहयोगक किछु दाम निर्धारित कैल जाइत अछि। मुदा उपकार एकतरफा होइत अछि आ दोसर पक्ष अहि के लेल कुनो दाम दै के लेल अथवा सहयोग करक लेल बाध्य नै रहैत अछि।


text:
वैकल्पिक न्यायमे पहुँच संयन्त्रबारे अन्तरसंवाद
पहुरा समाचारदाता
धनगढी, ६ कुवाँर । ४१ औं सामाजिक सेवा दिवसके सन्र्दभमे संवैधानिक ओ कानूनी प्रावधान तथा वैकल्पिक न्यायमे पहुँच संयन्त्रबारे वडा स्तरीय कार्यशाला गोष्ठी तथा अन्तरसंवाद कार्यशाला कार्यक्रम हुइल बा ।
राष्ट्रिय दलित नेटवर्क नेपालसे नेपालसे संचालित संस्थागत सुधार मार्फत न्यायमे पहँच अभिवृद्धि परियोजना अन्तरर्गत परियोजनासे सीमान्तीकरणमे पारल दलित, जनजाति तथा संकटमे रहल महिलाके कानूनी सचेतनासे न्यायमे समान पहुँच अभिवृद्धि कैना उदेश्यसे संचालन करटी आइल परियोजनाके टिम लिडर हुकुम सार्की जानकारी डेलै ।
परियोजना यूएनडिपीके आर्थिक सहयोगमे सुदुरपश्चिम प्रदेशके ४ जिल्ला कैलाली, डडेल्धुरा, बैतडी ओ बझाङमे संचालन हुइटी रहल सार्की जानकारी डेलै ।
कार्यक्रममे धनगढी उप महानगरपालिका वडा न.६ नमुना गाउँके अध्यक्ष लाल बहादुर सार्कीके अध्यक्षता ओ धनगढी उप महानगरपालिकाके नगर कार्यपालिका सदस्य प्रेम सिँह बिक के वडका पहुनामे हुइल रहे । कार्यक्रमके संचालन गोरख सार्की करले रहिट ।


text:
पटना। बिहार कए विशेष राज्य नहि, विशेष सहायता क जरूरत अछि। देश क विकास क लेल बिहार क विकास आवश्यक अछि। प्रदेश क विकास स संबंधित इ निष्कर्ष योजना आयोग क उपाध्यक्ष मोंटेक सिंह अहलूवालिया क छी। अपने पहिल दौरा पर पटना आएल अहलूवालिया बिहार पर काफी मेहरबान रहलथि। ओ कहला जे राज्य कए विशेष सहायता क दरकार एहि लेल अछि, किया कि इ विकास क पैमाने पर पिछड़ल राज्य (डेवलपमेंट डेफिसिट स्टेट) अछि। ताहि लेल ओ राष्ट्रीय सम विकास योजना क तहत सालाना भेटैयवाल एक हजार करोड़ क राशि कए दू हजार करोड़ करबा क सिफारिश पर अपन मुहर लगा देलथि। एतबे नहि ओ कांटी आ बरौनी थर्मल पावर स्टेशन क जीर्णोद्धार क रकम मे भेल वृद्धि क भरपाई करबाक गप सेहो मानि लेलथि।
मुख्यमंत्री नीतीश कुमार आ राज्य सरकार क आला अफसर क संग बुधवार कए अहलूवालिया मुख्य सचिवालय मे राज्य योजना क विस्तृत समीक्षा केलथि। अड़चन आ जरूरत बूझलथि। सरकार क प्रयास कए सराहलथि। किछु सुझाव देलथि आ कहलथि जे विकास क गति बनल रहे एकरा लेल राज्य कए राज्य कए खास मदद भेटबाक चाही। प्रदेश किछु दीर्घकालीन समस्या स दू-चारि अछि, त दिक्कत केंद्रीय एजेंसी आ केंद्रीय योजना कए ल कए सेहो अछि। देखल जाए जे ओकरा कोना दूर कैल जा सकैत अछि। केंद्र सरकार कतय आ केना राज्य क मदद करि सकैत अछि। केन्द्रीय एजेंसी एहि ठाम केना काज तेज करि सकैत अछि।
योजना आयोग क उपाध्यक्ष क समक्ष जखन विशेष राज्य क मसला उठल, तखन ओ कहला जे मुख्यमंत्री एहि संबंध मे पत्र लिखने छलाह। कई दोसर राज्य सेहो कतार मे अछि। ओना त इ मुद्दा राष्ट्रीय विकास परिषद क अछि , लेकिन एहि स कोनो खास फायदा होइ वाला नहि अछि। बस किछु रियायत भेट सकैत अछि। समयक मांग अछि जे बिहार कए अतिरिक्त संसाधन मुहैया कराउल जाएं। कोसी क बाढ़ क सवाल आयल त योजना आयोग क उपाध्यक्ष समाधान क तौर पर दीर्घकालीन प्लानिंग क दरकार बता देलथि। कहजा जे इ एकटा पैघ समस्या अछि। राज्य क भूगोल एकर मूल मे अछि। बाढ़ स निजात पेबा लेल विस्तृत परियोजना प्रतिवेदन (डीपीआर) बनेबाक जरूरत अछि। एकरा लेल काफी संसाधन चाही।


text:
खबर अछि जे बिहारक प्रसिद्ध गायिका शारदा सिन्हाजी चुनाव आयोगक ब्रांड एंबेसडर चुनल गेलीह. शारदा सिन्हा जी एहि बेर चुनाव मे लोक सं अपन वोट जरूर डालय के अपील करतीह. पद्मश्री शारदा सिन्हा जी चुनाव मे लोक के मतदान के प्रति जागरूक करतीह. आयोग के ई नीक पहल कहल जा सकैत अछि.
बिहार कोकिला शारदा सिन्हा जी आब आयोग के तरफ सं बनय वाला किछ विज्ञापन के माध्यम सं वोटर के अपन वोट डालय लेल अपील करतीह. वोटर के हुनकर एक वोट के महत्व समझएतीह. भ सकैत अछि चुनाव सं जुड़ल किछ गाना सेहो गएतीह आ एक- दू ठाम लोक सं मिलबो करतीह.
एहि सं पहिने पूर्व राष्ट्रपति एपीजे अब्दुल कलाम... फिल्म अभिनेता आमिर खान आओर क्रिकेटर सचिन तेंदुलकर के नाम सेहो सामने आएल छल. ई साफ नहि भेल अछि जे सिर्फ शारदा सिन्हा जी वोटर के जागरूक करतीह आ दोसरो हस्ती सभ सेहो. ई एक-दू दिन मे साफ होएत. आयोग के माननाए अछि जे एहि सं बेसि लोक वोट करय निकलताह.
पद्मश्री शारदा जी बिहारक सभ सं लोकप्रिय गायिका छथीह. हिनकर मैथिली... भोजपुरी... बज्जिका आओर हिन्दी मे गाएल गीत खुब हिट रहल छनि. बिहारक पारंपरिक लोकगीत...विवाह गीत.. छठि मइया के गीत के अहां बिना हिनकर गीत के कल्पना नहि करि सकैत छी. बिहार मे हिनकर कैसेट...सीडी...एमपी-3 के भारी मांग छनि
शारदा सिन्हा जी कइटा फिल्म के लेल सेहो गाना गएने छथीह. जेहि मे मैने प्यार किया... हम आपके हैं कौन फिल्म प्रमुख अछि. हर अवसर के लेल हिनकर कोनो नहि कोनो गीत जरूर छनि. पावनि-त्योहार...मुंडन...विवाहक... कोहबर....कन्यादान हो आ फेर विदाई गीत. कोनो न कोनो गीत सुनय लेल जरूर मिलत.


text:
सुच्चा मैथिल केर बढ़ैत डेग
– प्रकाश कमती
दिनांक – 03/01/2016 दिन – रविवार, दिल्ली सुच्चा मैथिल टीमक बैसार दिल्लीक साकेत में सम्पन भेल जाहि में मिथिला आ मैथिलक विकास केर विभिन्न पहलू पर विचार-विमर्श भेल संगहि मिथिलाक युगपुरुष जिनका हम सब कियो कुनो ने कुनो रूपे अखनो याद करै छी जेना राजा सलहेस, कारीख महाराज, धर्मराज आदिक गौरवमयी इतिहास पर चर्चा भेल ।
बैसार में निम्नलिखित भाई उपस्थित भेलाह :-
श्री अमलेश मंडल जी, लव किशन जी, अरुण कुमार शर्मा जी, विनोद यादव जी(बीरबल जी), सरोज कुमार शर्मा जी, मुकेश कुमार शर्मा जी, अनिल कुमार जी, ललन कुमार जी, शम्भु कुमार जी, विनोद शर्मा जी, पप्पू शर्मा जी, गुड्डू कुमार जी, अर्जुन कुमार जी, ब्रीजेश कुमार जी आ भाई अश्वनी कुमार जी।
सुच्चा मैथिल संस्थाक पहिल आ सबसँ उपयुक्त उद्देश्य अछि जे अहि तबका केर पिछड़ल आ अशिक्षित समाज केँ शिक्षित कोना कैल जाय… मैथिली आंदोलन में अहि तबकाक लोकक सामूहिक भागीदारी कोना बढायल जाय…, मिथिला विभूति में बाबा विद्यापति केर आलावा राजा सलहेस, वीर लोरिक सन योद्धा केँ सेहो कोना यैद कैल जाय…, अहि तरहक विभिन्न मुद्दा पर आपसी मंथन कैल गेल आर अहि में सब सक्रीय सदस्य अपन हर तरहक सहयोग देबाक शपथ लेलैन।
बैसारक बाद कार्यक्रम मार्फत उद्देश्य केँ मूर्तरूप मे परिणति लेल सेहो सब सदस्य संकल्पित भेलाह आर सदस्यता बढेबाक लेल एक-दोसर पर भार सौंपैत ‘सुच्चा मैथिल – पिछड़ा वर्गक आवाज’ नामक नाराकेँ बुलन्दी पर पहुँचेबाक योजना बनल।


text:
- पुस्तकक नाम- डाकवचन संहिता
- (टिप्पणी-व्याख्या सहित विशुद्ध पाठ, सम्पूर्ण)
- रचनाकार- डाक
- व्याख्या-टिप्पणीकार सम्पादक- डॉ. शशिनाथ झा, कुलपति, कामेश्वर सिंह दरभंगा संस्कृत विश्वविद्यालय, दरभंगा।
- प्रकाशन वर्ष- 2021ई.
- सर्वाधिकार- सम्पादक, डा. शशिनाथ झा
- सम्पादकक आदेशसँ तत्काल पाठकलोकनिक हितमे अव्यावसायिक उपयोगक लेल ई-बुकके रूपमे bramipublication.com पर प्रकाशित।
- प्रकाशक- ब्राह्मी प्रकाशन, द्वारा भवनाथ झा, ग्राम-पोस्ट हटाढ़ रुपौली, झंझारपुर, जिला मधुबनी। सम्पर्क
सम्पादक- डॉ. शशिनाथ झा -विस्तृत परिचय
संक्षिप्त भूमिका
डाक नामक एक तेजस्वी व्यक्ति छलाह जे जीवनोपयोगी अनेक व्यावहारिक विषयके पद्यबद्ध लोकभाषामे लिखि देने छथि। हिनके दोसर नाम ‘घाघ’ छल। ई नवम शताब्दीमे भेल छलाह। ई अपन रचनामे अपनाके गोआर (गोप) कहैत छथि। लोकमे प्रसिद्ध अछि जे हिनक पिता ज्योतिषी वराह मिहिर (ब्राह्मण) ओ माता गोपपुत्री छलथिन्ह। लालन-पालन नानाक घर भेल छलन्हि, ते गोप कहओलनि आ से कहबामे गौरवक अनुभव होइन्हि।
डाक शब्दक अर्थ होइछ तेजस्वी पुरुष। ई लोकभाषाक शब्द थिक, जकर संस्कृत मूल दक्ष-दक्क-डाक अथवा टङ्क डङ्क=डाँक-डाक मानल जाय सकैछ। एकरे स्त्रीलिङ्ग रूप डाकिनी (डाइनि) = तान्त्रिक सिद्ध महिला कहाए प्रसिद्ध अछि, परन्तु एहन पुरुषके सम्प्रति ओझा कहल जाइछ। डाक शब्दसँ तीक्ष्णता, शीघ्रता ओ उत्कटता एखनहँ अनेक रूपमे देखल जाइछ, जेना
- डकब-उत्कट गन्ध पसरब (हींग डकैत अछि), कौआक भारमे बाजब (तेज शब्द करब),
- डाकनि देब (जोरसँ शाबर मन्त्र पढ़ब),
- डंका (ढोलहो),
- डाक लागब (अतिशय भाँग लागब),
- डकैत, डाकू, डाका इत्यादि एही तीक्ष्णतामूलक निन्दनीय शब्द प्रचलित अछि,
- डाकिया (शीघ्र पत्र पहुँचओनिहार)।
डाकक महत्ता सभ वर्गक लोकक लग समाने रहल अछि। हिनक नीति, कृषि ओ उद्योग सम्बन्धी वचन सभधर्मक लोक अपनबैत अछि। ई भ्रमणशील व्यक्ति छलाह, जतए जाथि, अपन व्यावहारिक वचनसँ सभके आकृष्ट कए लेथि। एहि क्रममे हिनक वचन बंगालसँ राजस्थान धरि पसरि गेल ओ एखनहुँ लोककण्ठमे सुरक्षित अछि, परन्तु ओहिपर स्थानीय भाषाक ततेक प्रभाव पड़ि गेल जे परस्पर भिन्न लगैत अछि। हिनका मिथिलामे डाक ओ घाघ, उत्तर प्रदेश आदिमे घाघ, बंगालमे डंक तथा राजस्थानमे टंक कहल जाइत अछि। ई अपन ‘वचन’ जनिकाँ सम्बोधित कए कहने छथि तनिकाँ मिथिला ने भाँडरि रानी, मगधमे भडुली तथा आनठाम भड्डरी कहल जाइत अछि।
डाक मिथिलावासी छलाह, जाहिमे निम्नलिखित युक्ति अछि
- डाकक रचनाके मिथिलामे ‘वचन’ (ऋषिक उक्ति, प्रामाणिक कथन) कहल जाइत अछि। आनठाम एकरा कहावत कहैत छैक। एतय घर-घरमे हिनक वचन प्रचलित ओ मान्य अछि। एतेक रास डाकवचन आन प्रान्तमे उपलब्ध नहि अछि।
- मिथिलाक धर्मशास्त्र ओ ज्योतिषक प्राचीन ग्रन्थमे डाकक वचन प्रामाणिक रूपे उद्धृत कएल गेल अछि। तत्त्वचिन्तामणि प्रभाकार यज्ञपतिक (1430 ई.) पौत्र पशुपतिक (1400 ई.) व्यवहाररत्नावली, अनर्घराघव नाटकक टीकाकार म.म. रुचिपति उपाध्यायक (1430 ई.) पुत्र हरपतिक (1450 ई.) व्यवहारप्रदीप, शुभङ्कर ठाकुरक (1570 ई.) तिथिद्वैधनिर्णय, विष्णुदेवक (1630 ई.) रत्नकलाप आदि ग्रन्थमे डाकक विशुद्ध वचन भेटैत अछि (द्रष्टव्य-एहि डाकवचन संहिताक) तेसर खण्ड।।
- डाकक कहल मुहूर्त सभ मैथिलक ग्रन्थ रत्नशतक, रक्तकलाप आदिसँ मिलैत अछि, अन्यदेशीय मुहूर्त्तचिन्तामणि आदि सँ नहि।।
- डाक मिथिलाक भाँडरि रानीक आश्रय पाबि रचना कएने छलाह।
- मिथिलामे गूढ आशय रखनिहारके एखनहुँ घाघ कहैत छैक।
लौकहीक समीप ‘डकही’ गाम के डाकक स्थान मानल जाइत अछि। ओतए हिनक पोखरि आदि विद्यमान अछि।
झंझारपुरक निकट दीप गाममे दरिहरा चरसँ पूब भँडोरा रजबान्ह अछि जे घघरा घाटक रेवले पुल लग मिलैत अछि। कोशीक एक शाखा एतए बहैत छल जे सम्प्रति भरिकए धनखेती भए नदी कहबैत अछि। ई घाघक स्थान छल जे रानी भाँडरिक भँडोरा रजबान्हक सम्पर्कसँ सिद्ध होइत अछि।
- राशिक दैनिक मान (पृ. 102) जे डाक कहने छथि से मिथिलादेशीय मान थिक, आन ठाम ई स्वीकृत नहि अछि।
- डाक अपनाके गोआर कहैत छथि जे मैथिलीक शब्द थिक।
मिथिलामे आठम-नवम शताब्दीमे पालवंशीय बौद्धराजाक शासन छल जे कर्मकाण्डक घोर विरोधी छल आ अनेक बौद्ध सिद्ध के आश्रय देने छल। वर्णरत्नाकरमे ज्योतिरीश्वर (1320 ई.) एहन 84 सिद्धक उल्लेख कएने छथि। एहिमे अनेक सिद्धक उपनिवेश (कुटी) मिथिलामे छल आ ओहि स्थानक नाम हुनके सभक नाम पर पडल-वेरुपा (बेरमा), भिखरपा (भखरौली). कान्हपा (कन्हौली), सरहपा (सहरबा), भादेपा (भदुआर), लुइपा (लोआम), भुसुकपा (भुसकौल), दारिपा (दरभंगा), हलिपा (हरिभंगा) इत्यादि। ई सभ वैदिक धर्मक विपरीत छलाह, ते एतए हुनक आचारक निन्दाक क्रममे हुनक नाम निन्दित मानल-गेल भुसकौल, पलित (पलितपा), भद्दा, डोमा (डोम्बीपा) आदि। एहि सिद्ध सभक भाषा लोकभाषा छल। बहुतोक गीत ‘चार्यापद’ नामक पोथीमे मैथिलीक अछि। तें हुनक प्रचार अधिक होमए लागल।
एही अवसर पर डाकक प्रादुर्भाव भेल। ओ सर्वप्रथम परम्परागत आचार-विचार, विधि-व्यवहारके लोकभाषाक माध्यमसँ कहए लगलाह। एहिसँ सर्वसाधारण लोक बौद्धतान्त्रिकक आचारक जालसँ बँचलाह आ अपन परम्परागत धर्मसँ यथार्थतः अवगत भेलाह। तें हिनक वचन मे सरस्वती, गौरी, गणेश, गोविन्द ओ शिवक स्मरण कएल गेल अछि (पृ.- 21, 31, 100)।
‘डाक’ एक सिद्ध पुरुष छलाह। हिनक दृष्टि अत्यन्त सूक्ष्म छल, ते ई दूरदर्शी छलाह। प्रकृतिक परीक्षण कए ओहिसँ भावी समयक फलादेश कए लैत छलाह। एहन लोकोपयोगी विषयके लोकभाषाक पद्यमे हजारो वचन बनाए प्रचार कए गेलाह जे ततेक लोकप्रिय भेल जे लोकण्ठमे वास करए लागल। वचन कहैत छैक ऋषि-मुनिक वाणीके। से डाकक वाणीके लोक वचन मानि अभ्यास कए लेलक। प्राचीन कालहिसँ कतेको व्यक्ति एहि वचन सभक संग्रह करैत रहलाह। डाकक वचन सब सदा लोकप्रिय रहल अछि।
एहि तरहे डाकवचनमे मिथिलाक कृषि ओ विधि व्यवहारक संस्कृति भरल अछि। यद्यपि ‘जिज्ञासा’ पत्रिकाक जून 1996 अंक मे हम प्राचीनवचनक व्याख्या एवं कठिन शब्दक अकारादिक्रमें सार्थ सूची दए देने छी तथापि एहि ग्रन्थक व्याख्यासहित समीक्षात्मक संस्करण आवश्यक अछि।
डाकक वचन जे प्राचीन ग्रन्थ सँ उद्धृत भेल अछि तकर भाषा अवहठ (प्राचीन मिथिलाक अपभ्रंश) थिक, जाहिमे विद्यापति कीर्तिलता बनओने छथि। परन्तु लोककण्ठसँ प्राप्त वचन पर बादक भाषाक रंग चढ़ि गेल, तथापि कतेको प्राचीनताक छाप अछिये। डाकवचन सामान्यतः चौपाइ ओ दोहा छन्दमे अछि, मुदा कतहु-कतहु सोरठा, अहीर, जयकरी आ सबैया छन्द सेहो अछि।
मिथिलामे प्रचलित डाकवचनक संग्रह सबसँ पहिने शुभंकरपुर (दरभंगा) निवासी पं. मुकुन्दझाक पुत्र पं. कपिलेश्वर झा ‘डाकवचनामृत’ नामे 3 भागमे कएने छलाह जे 1905 ई.मे आ 1924 मे कन्हैयालाल कृष्णदास, दरभंगा द्वारा प्रकाशित भेल आ अनेक बेर छपैत रहल।
तकर बाद 1950 ई.मे दरभंगा राज पुस्तकालयक पं. जीवानन्द ठाकुर (सर्वसीमाग्राम निवासी) ‘मैथिल डाक’ नामक पोथीक सम्पादन कएने छलाह जे मैथिली साहित्य परिषद, दरभंगासँ प्रकाशित भेल छल। एहिमे प्रथम बेर प्राचीन ग्रन्थ सभसँ डाकवचनक उद्धरण प्रस्तुत कएल गेल एवं सम्पूर्ण डाकवचनामृतक पाठसंशोधन भेल। परन्तु मूल उद्धृत वचनमे पाठसंशोधन अपेक्षित रहल, कतेको वचन छुटि गेल, कतेको दोहराए गेल। एकरे यथावत् पुनः प्रकाशन राँटीसँ ‘जिज्ञासा’ पत्रिकामे 1994 ई.मे भेल आ तकर अगिला अंकमे ‘मैथिल डाकक’ प्रथम खण्डक पाठ संशोधित व्याख्या हमर कएल, 1996 मे ‘डाकवचन संहिता’ नाम सँ छपल। 1955 ई.मे डाकवचन संग्रह चारि भागमे मधुबनीक ‘बाबू रघुवर सिंह बुक्सेलर’ द्वारा प्रकाशित भेल। एकरे पुनर्मुद्रण पुपरी सँ भेल छल। तकर बाद हमर ‘डाकवचन संहिता’ उर्वशी प्रकाशन, पटनासँ 2001 ई.मे छपल। तकरे ई परिवर्धित संस्करण थिक।
संहिता शब्दक अर्थ होइछ संकलन, यथा ऋग्वेदसंहिता, महाकाल संहिता, भृगुसंहिता, नारदसंहिता। विषयक क्रमबद्ध प्रामाणिक संग्रह भेलाक कारण प्राचीनकालमे संहिता सभक नाम एहन पड़ल। डाकवचनक ई क्रमबद्ध संग्रह ऋषिवचनवत् मान्य भेलाक कारण एतए संहिता कहल गेल अछि। एहिमे डाकवचनामृत, मैथिल डाक ओ डाकवचनसंग्रहक सकल वचनक संग किछु आनो स्रोतसँ प्राप्त वचन देल गेल अछि, प्रकरणके सुव्यवस्थित कए पाठपरिशोधन कए अपेक्षित टीका-टिप्पणी सेहो कएल गेल अछि।
बहुतो वचन मौखिक परम्परासँ प्राप्त कएल। तदनुसारे डाकवचनसंग्रहक अनेक वचनक संस्कार भए सकल। प्रस्तुत संस्करणक पहिल भाग डाकवचनामृत ओ लोकमुखक वचन. दोसर भाग डाकवचनसंग्रह ओ लोकमुखक वचन तथा तेसर भाग प्राचीन ग्रन्थक वचन थिक।
यद्यपि सम्पूर्ण पोथीक विस्तृत व्याख्या अपेक्षित अछि, मुदा एखन एतबे प्रस्तुत कए लोकक आकांक्षाक पूर्तिमात्र करबाक उद्देश्यसँ उपलब्ध सकल वचनके सुव्यवस्थित रूपें राखल गेल अछि। आशा अछि जे समाज एहिसँ लाभान्वित होएत। ई हमर चिरकालक काज थिक। 1980 सँ हम एहिमे लागल छी।
प्रख्यात समालोचक मोहन भारद्वाजक ‘डाकदृष्टि’ समीक्षात्मक पोथी 2012मे मुद्रित भेल जाहिमे डाकक विषयमे विविध पक्ष पर गहन आलोचना भेल अछि। एहिमे पृ.- 87 पर ओ लिखैत छथि- “कहय डाक तो सुनह रावन, केरा रोपी अषाढ़ सावन’ -डाकवचनामृतक एहि पाठमे डॉ० शशिनाथ झा रावनक स्थामने ‘बाभन’ कए देलनि’।
एहि पर हमर वक्तव्य जे डाकवचन संग्रह (मधुबनी) मे ‘बाभन’ सएह छपल छै। हम मूलपाठमे एतेक मनमानीक विरोधी छी। हम ओतबे संशोधन करैत छी जतबा लेल सम्पादक अधिकृत रहैत छथि। विशेष संशोधनक लेल हमर नीति अछि
(1) कोनो आधार ग्रन्थमे प्राप्त हो।
(2) छन्द, भाषा, अर्थ संगतिक सहारा लैत एक-दू मान्य विद्वानक अनुमोदन हो।
(3) लोकक मुखसँ प्राप्त वचनमे संशोधन करैत मूलरूपक रक्षा हो।
(4) छपलाहा पोथीक वचन जॅ लोकमुखसँ प्राप्त भेल, ताहि स्थलमे मैथिलीक प्राचीन प्रकृतिक अनुरूपे पाठकें मान्यता देब उचित थिक। ते जतए संशोधित रूप देखि पड़ए ततए पूर्वोक्त हेतु जानल जाय।
पाठपरिशोधनमे परामर्श देनिहार सम्मान्य विद्वान् मे मुख्यतः स्व. पं० जीवानन्द ठाकुर, स्व. डॉ० रामदेव झा ओ अग्रज स्व. पं० हरिहर झा भेलाह। हिनका सभकें प्रणाम ओ कृतज्ञता निवेदित करैत छी। पूर्वाचार्य लोकनि एवं पोथी वा वचन उपलब्ध करओनिहार सभक प्रति कृतज्ञता ज्ञापित करैत समसामयिक अनेक विद्वान्कें धन्यवाद दैत छियन्हि, जनिकासँ एतत्प्रसंग परामर्श लेल गेल।
दिनांक : 14.4.2021 ई.
पण्डित श्री शशिनाथ झा, कुलपति, का .सिं. द. संस्कृत विश्वविद्यालय, दरभंगा।
(ग्राम-दीप, जि०- मधुबनी)
डा. शशिनाथ झा
सम्प्रति कामेश्वर सिंह दरभंगा संस्कृत विश्वविद्यालय दरभंगा के कुलपति पद पर आसीन। दिनांक 21 सितम्बर, 2020ई.। धारित पद- पूर्व प्राचार्य (Professor), पूर्व व्याकरण विभागाध्यक्ष कामेश्वर सिंह दरभंगा संस्कृत विश्वविद्यालय, दरभंगा (विहार) – 846008
पितृनाम- स्व० प० गङ्गानाथ झा। निवास (स्थायी)– ग्रा० + पो० – दीप, जिला- मधुबनी (विहार)
वर्तमान आवास- ड्यौढ़ी के पीछे, शुभङ्करपुर, दरभङ्गा (विहार) चलदूरभाष : 09199475909 ई-मेल: shashinathjhadeep@gmail.com
पाण्डुलिपि विशेषज्ञ- मैथिली, बंगाली, नेवारी, आसामी, कैथी एवं देवनागरी


text:
- नीलगायकेँ पालतू बनेबाक लेल बक्सरक डुमरांव मे खूजि रहल अछि नीलगाय शोध केंद्र
- बकरी आ हरिणक प्रजातिक होइत अछि नीलगाय, एकर दूध आ मांस भ’ सकैत अछि उपयोगी
- वर्तमानमे नीलगायक आतंकसँ परेशान रहैत छथि किसान
पटना : मिथिलाक किसान बाढ़ि आ सुखाड़सँ परेशान त’ रहिते छथि, संगहि नीलगायक आतंकसँ सेहो परेशान रहैत छथि। मिथिला सहित संपूर्ण बिहारमे लाखोक संख्यामे नीलगाय अछि जे फसलकेँ भारी नोकसान पहुँचाबैत अछि। घोड़ा जकाँ देखबामे अबै बला ई एकटा एहन जानवर अछि जे घनगर जंगलमे नहि रहि क’ झाड़ीमे रहब बेसी पसंद करैत अछि। नीलगायक नाममे गाय अवश्य जुड़ल अछि मुदा एकर कोनो संबंध गोवंशसँ नहि अछि। कहल जाइत अछि जे ई एशियाइ मृग कुलक भारी-भरकम पशु अछि जे झुंडमे रहैत अछि। नीलगाय दिन वा राति कखनहुँ फसलकेँ चरि जाइत अछि। कोरोना कालमे नीलगायक आतंक सँ सीतामढ़ी आ सुपौल जिला सर्वाधिक प्रभावित रहल। एकटा आकलनक अनुसार सीतामढ़ीमे दू वर्षमे लगभग पाँच सय बीघामे लागल फसिल कें क्षति पहुँचौलक जहनकि अही दू वर्षमे सुपौल जिलामे सेहो लगभग साढ़ चारि सय बीघामे लागल फसिलकेँ नोकसान पहुँचौलक। दरभंगा, सहरसा, समस्तीपुर, मधुबनी आदि जिलासँ सेहो नीलगाय द्वारा फसिलकेँ नोकसान पहुँचेबाक समाचार अबैत रहल। प्रतिवर्ष नीलगाय लाखो टाकाक फसिलकेँ नोकसान पहुंचाबैत अछि।
मुदा आब किसानकेँ नीलगायक आतंकसँ मुक्ति दियेबाक लेल पहल शुरू क’ देल गेल अछि। बक्सरक हरियाणा फार्ममे नीलगायकेँ पालतू बनेबाक योजनापर काज चलि रहल अछि। एकरा लेल हरियाणा फार्ममे वीर कुंवर सिंह कृषि कॉलेजक जमीनपर नीलगायकेँ पालतू बनेबा लेल अनुसंधान केंद्र खोलल जाएत। अनुसंधान केंद्र खोलबाक स्वीकृति भेटि गेल अछि। कहल जाइत अछि जे बिहार देशक एहन पहिल राज्य हैत जत’ नीलगायकेँ पालतू बनेबाक लेल शोध कयल जाएत। संभवत: एहि मासक अंत धरि एहि ठाम नीलगाय शोधकेंद्र शुरू भ’ जाएत।
डॉ सुदय प्रसादकेँ सौंपल गेल जिम्मेवारी
एहि शोध केंद्रक जिम्मेवारी जीव-जंतु वैज्ञानिक डॉ. सुदय प्रसादकें सौंपल गेल अछि। बिहार कृषि विश्वविद्यालय, सबौर (भागलपुर) केर कुलपति डॉ. अरुण कुमार वर्तमानमे एहि शोध केंद्रक लेल तीन लाख टाकाक राशि आवंटित कयलनि अछि। एहि संबंधमे भोला शास्त्री कृषि कॉलेज, पूर्णियामे पदस्थापित जीव-जंतु वैज्ञानिक डॉ. सुदय प्रसाद बतौलनि जे नीलगायमे गाय शब्द अवश्य लागल अछि मुदा ई पशु बकरी आ हिरन प्रजातिक अछि। एकर बहुत रास लक्षण बकरी आ हिरणसँ मिलैत अछि।
बकरी आ हिरण जकाँ होइत अछि एकर विशेषता
बकरी आ हिरण जकाँ नीलगायक सेहो दूटा थन होइत अछि। बकरी आ हिरण सामान्य रूपसँ तीन बच्चाकेँ जन्म दैत अछि। नीलगाय सेहो सामान्य रूपसँ तीन बच्चाकेँ जन्म दैत अछि। नीलगायक मल सेहो बकरी आ हिरण जकाँ भेरारी जकाँ होइत अछि। जीव-जंतु वैज्ञानिक डॉ सुदय प्रसाद कहैत छथि जे 31 जिला नीलगायक आतंकसँ प्रभावित अछि। नीलगायकेँ मारि देब समस्याक समाधान नहि भ’ सकैत अछि। एहिसँ पर्यावरण असंतुलित भ’ सकैत अछि।
दूध आ मांसमे भेटि सकैत अछि आवश्यक तत्व
डॉ सुदय कहैत छथि जे नीलगायक दूध आ मांसमे कतेको आवश्यक तथ्य नुकाएल भ’ सकैत अछि। एकरा पालतू जानवर बना क’ रोजगार आ अर्थोपार्जन कयल जा सकैत अछि। कहल जाइत अछि जे बक्सर स्थित डुमरांवमे सर्वाधिक नीलगाय पाओल जाइत अछि तेँ वीर कुंवर सिंह कृषि कॉलेजक प्रांगणमे ‘नीलगाय शोध केंद्र’क स्थापना कयल जा रहल अछि। डॉ. सुदय कहैत छथि जे ई शोध सफल हैत आ बिहारक किसानकेँ ने सिरिफ नीलगायक आतंकसँ मुक्ति भेटतनि अपितु बेरोजगार लोकक लेल ई रोजगार सृजन सेहो करत। वर्तमानमे नीलगाय किसानक लेल एकटा पैघ समस्या बनल अछि।
21,288 total views


text:
गीताक तेसर बेरुक स्वाध्याय
(निरंतरता मे…. भगवान् कृष्ण द्वारा कर्मयोग केर विविध आयामक वर्णन करैत कर्म करबाक रहस्योद्घाटन कैल गेल जे प्रकृति प्रदत्त गुण आप सँ आप कर्म करबाक लेल उद्यत् होइत अछि, तथापि मूढात्मा स्वयं केँ कर्ता मानि बैसैत फल्लाँ काज करब – फल्लाँ केलहुँ – फल्लाँ नहि करब आदि बुझैत अछि, जखन कि तत्त्वविद् गुण आर कर्मक विभाग केँ जनैत गुणहि द्वारा गुण मे रहब-जाएब होइत रहबाक कारण स्वयं ताहि मे लिप्त नहि होइत अछि। जानकार लोक केँ चाही जे अन्जानक बुद्धि केँ भ्रमित नहि करय, बल्कि अपने समान शुद्ध आचरण आर कर्म करबाक उपाय ओकरो बताबय। ई कहैत भगवान् अर्जुन सँ कहलनैन जे अहाँ सब किछु हमरा मे संन्यस्य (समर्पित) करैत अपन मन-मस्तिष्क केँ आत्मकेन्द्रित करैत कोनो आशा वा स्वार्थ सँ छुटकारा पाबि बस युद्ध करू।… आब आगू….)
ये मे मतमिदं नित्यमनुतिष्ठन्ति मानवाः।
श्रद्धावन्तोऽनसूयन्तो मुच्यन्ते तेऽपि कर्मभिः॥३-३१॥
ये त्वेदभ्यसूयन्तो नानुतिष्ठन्ति मे मतम्।
सर्वज्ञानविमूढांसतान्विद्धि नष्टाचेतसः॥३-३२॥
सदृशं चेष्टते स्वस्याः प्रकृतेर्ज्ञानवानपि।
प्रकृतिं यान्ति भूतानि निग्रहः किं करिष्यति॥३-३३॥
श्रद्धावन्तः अनसूयन्तः ये मानवाः मे इदं मतम् नित्यम् अनुतिष्ठन्ति ते अपि कर्मभिः मुच्यन्ते। तू ये एतत् मे मतम् अभ्यसूयन्तः न अनुतिष्ठन्ति सर्वज्ञानविमूढान् अचेतसः तान् नष्टान् विद्धि। ज्ञानवान् अपि स्वस्याः प्रकृतेः सदृशं चेष्टते भूतानि प्रकृतिं यान्ति निग्रहः किं करिष्यति।
Those men who constantly practise this teaching of Mine, full of Sraddha and without caviling, they too, are freed from work.
But those who decrying this teaching of Mine do not practise (it), deluded in all knowledge, and devoid of discrimination, know them to be ruined.
Even a wise man acts in accordance with his own nature; beings follow nature; what can restraint do?
– Swamy Swaroopananda
जे व्यक्ति दोष-दृष्टि सँ रहित भऽ श्रद्धापूर्वक हमर एहि (पूर्वश्लोक मे वर्णित) मतकेर सदैव अनुसरण करैत अछि, ओहो कर्मक बन्धन सँ मुक्त भऽ जाएछ।
परन्तु जे मनुष्य हमर एहि मत मे दोष-दृष्टि करैत एकर अनुष्ठान नहि करैछ, ओ सम्पूर्ण ज्ञान मे मोहित आर अविवेकी मनुष्य केँ नष्टे भेल बुझू अर्थात् ओकर पतन होयब सुनिश्चित अछि।
सम्पूर्ण प्राणी प्रकृति केँ प्राप्त होएत अछि। ज्ञानी महापुरुष सेहो अपन प्रकृतिक अनुसार चेष्टा करैत अछि। फेर भला एहि मे केकरो हठ कि करत?
एहि तीन श्लोक मे भगवान् पूर्ववर्णित समस्त कर्माचरण – कर्म-मिमांसा – कर्म-सिद्धान्त केँ आरो सुदृढ रूप सँ स्थापित कएलनि अछि। अर्जुन पहिने सँ विषादियोग सँ प्रभावित छथि, बहुतो प्रकार सँ हुनका बुझेबाक क्रम मे भगवान् बेर-बेर हुनका समुचित शिक्षा देलाक बाद अपन मत प्रकट करैत छथि। कतहु तऽ अर्जुन आरो जिज्ञासा कय रहला अछि, कतहु भगवान् स्वयं हुनका आरो स्पष्ट होयबाक लेल अपन वचन केँ विस्तार दैत छथि। एतय देखल जाय तऽ हुनका एकनिष्ठ भाव सँ कर्म (युद्ध) करबाक लेल कहलाक बादो भगवान् पुनः स्पष्ट कएलनि जे उपरोक्त विधान केँ जे श्रद्धावान् – दोषरहित मनुष्य अनुसरण करैत अछि, ओहो कर्मबन्धन सँ मुक्त अछि। जे एहि मत केर खंडन करबा मे बुद्धिक उपयोग करैत अछि, ओ विभिन्न ज्ञान मे ओझरायल अछि, ओकरा नष्टे बुझू। सीधा बात छैक जे प्रकृति स्वस्फूर्त कर्म करबे करत, तखन फेर निग्रहक ढोंग सँ कि होयत। भगवान् प्रश्न करिते ओहि विभिन्न कर्मकाण्डी मतक एतय खंडन करैत छथि जाहि सँ परिणाम प्रदायक विभिन्न दाबी कैल जाएछ। कर्म-आचरण मे परिवर्तन लेल आपरूपी कर्ताकेँ सर्वोपरि देखायल जाएछ, ताहि सब केँ प्रकृति अनुरूप कर्म करबाक सिद्धान्त सँ काटि रहला अछि भगवान्।
स्वामी स्वरूपानन्द जी द्वारा निरूपित टीका मे किछु बात केँ बहुत प्रभावी ढंग सँ बुझायल गेल अछि। उपरोक्त अंग्रेजी वर्सन अन्वय मे ओ श्रद्धा शब्द केँ श्रद्धा टा कहिकय संबोधन केला। आउ, देखी, हुनक टीका श्रद्धा शब्द केँ आरो फरिछाबैत कि कहैत अछिः
Sraddha: is a mental attitude constituted primarily of sincerity of purpose, humility, reverence, and faith. You have Sraddha for your Guru – it is sincere reverence. You have Sraddha for the Gita – it is admiration for those of its teachings you understand and faith in those that you do not. You give alms to a beggar with Sraddha – it is a sense of humility combined with the hope that what you give will be acceptable and serviceable.
तहिना स्वामीजी द्वारा श्लोक ३३ पर टीका कहैत अछि जे भगवान् निग्रहः किं करिष्यति कहैत ओ कारण स्पष्ट केलनि अछि जे बहुतो प्रकार सँ हुनक देल सीख केँ नहि माननिहार द्वारा दाबा कैल जाएछ सेहो कोनो काजक नहि, कारण प्रकृति सबहक होएत छैक, ताहि मुताबिक सबकेँ चेष्टा करहे पड़ैत छैक। तखन ई कहब जे एहि सँ बचू, ओ नहि करू, एना जिबू… आदि मे दिमाग ओझरेनाय अपना केँ भटकेनाय समान अछि। जे करू, यज्ञ समान ईश्वर मे समर्पणक भाव सँ करू। आत्मा मे केन्द्रित बनू। फलक (परिणामक) आशा-अपेक्षा सँ ऊपर उठू। भगवान् केर सुमिरन मे जेना जे भऽ रहल अछि ताहि सँ निरपेक्षभावेन आगू बढैत चलू!!
आइ, एतबी!!
हरिः हरः!!


text:
काठमांडु, जुलाई १२, २०१५. मैथिली जिन्दाबाद!!
नेपाल सरकार द्वारा विगत किछु वर्ष सँ मैथिली भाषा-साहित्यक संरक्षण एवं संवर्धन लेल प्रारंभ कैल गेल पुरस्कार कोषक स्थापना द्वारा पिछला दुइ वर्षक सम्मान-पुरस्कार केर वितरण लंबित छल जेकरा आइ काठमांडु मे समारोहपूर्वक वितरण कैल जेबाक समाचार भेटल अछि। संस्कृति पर्यटन तथा नागरिक उड्डयन मन्त्रालयक सभाकक्ष मे आइ मध्याह्नकाल एकटा समारोह बीच संस्कृति मंत्री कृपासुर शेर्पाक हाथ सँ दुनू वर्षक लेल लंबित पुरस्कार हेतु चुनित व्यक्ति केँ पुरस्कार हस्तान्तरण कैल गेल अछि।
विद्यापति पुरस्कार कोष, जनकपुरधाम केर अध्यक्ष प्रा. परमेश्वर कापड़ि मैथिली जिन्दाबाद सँ दूरभाषा वार्ता मार्फत जानकारी करौलनि जे एहि पुरस्कार वितरण समारोह द्वारा दुनू वर्षक लेल मैथिली भाषा-साहित्य हेतु निर्धारित सभ वर्ग हेतु पुरस्कार लेल चयनित व्यक्तित्व केँ पुरस्कार माननीय मंत्री महोदयक हाथ सँ अनेकानेक माननीय सभापतिजी एवं विद्वान-वेत्ता लोकनिक समक्ष हस्तान्तरण कैल गेल अछि। जानकारी भेटल जे एहि कोष द्वारा कुल ५ वर्ग मे पुरस्कार वितरण कैल जाइछ। पहिले ‘नेपाल विद्यापति मैथिली भाषा-साहित्य पुरस्कार’ जेकर राशि रु. २ लाख, दोसर अनुसंधान लेल राशि रु. १ लाख, तेसर कला-संस्कृति लेल राशि रु. १ लाख, चारिम अनुवाद लेल राशि रु. १ लाख, पाँचम पाण्डुलिपि लेल राशि रु. १ लाख देल जेबाक महत्त्वपूर्ण जानकारी सेहो भेटल अछि।
आजुक पुरस्कार वितरण समारोह द्वारा दुइ आर्थिक वर्षक लंबित पुरस्कार विजेता लोकनि केँ सम्मानित कैल जेबाक जानकारी अध्यक्ष प्रा. कापड़ि करौलनि। वर्ग आ वर्ष तथा विजेताक नाम निम्न अछि:
१. पहिल वर्ग भाषा-साहित्य लेल गत-वर्ष केर विजेता डा. रेवतीरमण लाल आ एहि वर्षक विजेता रमानन्द युवा क्लब, जनकपुर केँ २-२ लाखक राशि हस्तान्तरण कैल गेल अछि।
२. दोसर वर्ग अनुसंधान लेल गत-वर्ष केर विजेता डा. सुनील कुमार झा एवं एहि वर्षक विजेता डा. वासुदेव लाल दास केँ पुरस्कार राशि १-१ लाख हस्तान्तरण कैल गेल अछि।
३. तेसर वर्ग कला-संस्कृति लेल गत-वर्ष केर विजेता शोभित राउत (धनुषा) एवं श्याम सुन्दर यादव (सिरहा) केँ पुरस्कार राशि १-१ लाख हस्तान्तरण कैल गेल अछि।
४. चारिम वर्ग अनुवाद लेल गत-वर्ष केर विजेता गंगा प्रसाद अकेला तथा एहि वर्षक विजेता धीरेन्द्र प्रेमर्षि केँ पुरस्कार राशि १-१ लाख हस्तान्तरण कैल गेल अछि।
५. पाँचम वर्ग पाण्डुलिपि लेल गत-वर्ष केर विजेता काशीकान्त झा महापात्र एवं एहि वर्ष लेल चन्द्रशेखर लाल शेखर केँ पुरस्कार राशि १-१ लाख हस्तान्तरण कैल गेल अछि।
मैथिली भाषा एवं साहित्य लेल ई वरदानमयी पुरस्कार नव गणतांत्रिक नेपालक पहिल माओवादी अगुवाई केर सरकार प्रधानमंत्री डा. बाबुराम भट्टराई केर काल मे कैल गेल। ठीक जेना भारत मे अटल बिहारी वाजपेयी केर नाम मैथिली सदिखन माला पर जपैत रहैत अछि, किछु ताहि तरहें भविष्यक हर दिन एवं हर क्षण मैथिली डा. बाबुराम भट्टराई तथा माओवादी पार्टीक नाम भजत। बिना राज्य केर संरक्षण कोनो भाषा केर जीवन-संरक्षित राखब असंभव छैक, एहि एक प्रयास सँ मैथिली भाषा प्रति समर्पित योगदान कएनिहार बहुत उत्साहित होइत मैथिली जिन्दाबाद कए रहला अछि।
पुरस्कार वितरण प्रणाली तथा पुरस्कार वितरण करबाक प्रक्रिया समयानुसार आरो बेसी सशक्त आ पारदर्शिताक संग कार्य करत, प्रा. परमेश्वर कापड़ि केर प्रयासक सेहो सराहना कैल जा रहल अछि। आलोचना बिना पूर्णता तऽ कोनो काज केँ भेटिते नहि छैक, एक बेर फेर पुरस्कार वितरण धनुषा आ सिरहे धरि सिमैटकय रहि जेबाक शिकायत आर जिलावासी आ मैथिली भाषा ओ साहित्य लेल प्रयास कएनिहारक छन्हिये। भविष्य मे आरो नीक हो, सब विजेताकेँ मैथिली जिन्दाबाद केर तरफ सँ हार्दिक बधाई ज्ञापन कैल जा रहल अछि।


text:
नवका- पुरनका लेख सर्च करु...
हौ... पूरा लेख नहि आबय छ...
आई एकटा मित्र के फोन आएल छल. फोन पर गाम-घर के गप भेल. हेलो मिथिलाक गप सेहो शुरू भेल. मुदा ओ जे कहला सुनि कs अचरज भेल. हुनकर कहनाय छलनि जे हौ मेल पर जे हेलो मिथिलाक लेख सभ आबय छ ओ त थोड़के-थोड़के रहय छ. पूरा बात के पता नहि चलय छ. जखन भेजबे करय छ त पूरा भेजल करs.
असल मे हमर ओ मित्र ई मेल सं हेलो मिथिला पाउ वाला मे कॉलम मे अपन ई मेल डालने छलखिन्ह... हेलो मिथिला के सबस्क्राइब कएने छलखिन्ह. एहि सं जखन हम कोनो नवका लेख लिखय छी हुनका पास पहुंच जाएत अछि. ओ इंट्रों टाइप के रहैत अछि. पूरा पढ़य के लेल ओकरा क्लिक करय के जरूरत पड़ैत छै. ओ ओहि हेडलाइन के... टाइटल के क्लिक नहि करय छलखिन्ह ताहि लेल ओ पूरा नहि पढ़ि पाबैत छलाह. अगर अहां सभ मे से सेहो किनको एहि तरहक समस्या... कन्फ्यूजन अछि त जे मेल ...मैसेज जाए अछि ओकरा बस क्लिक क दिऔ. अहां के पास हेलो मिथिलाक पूरा लेख... ऑर्टिकल आबि जाएत. त हेलो मिथिला के सबस्क्राइब करनाय नहि छोड़ि... करैत रहुं... बस टाइटल पर क्लिक कs पूरा लेख पढ़ैत रहुं.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
२१ अगस्त २०१९. मैथिली जिन्दाबाद!!
विचार – वाणी भारद्वाज
सकारात्मकता के अनुकरण – ई भेल असल अभियान
सकारात्मकता के अनुकरण केला सं कोना नकारत्मकता कम भऽ सकैत छैक …. तकर एक गोट टटका उदाहरण प्रस्तुत क रहल छी. एक टा चारि साल पुरान ग्रुप छल, ओहि मे जगह-जगह के लोक जुड़ल, ग्रुप बढय लागल. देश विदेश मे सेहो एकर प्रशंसा होमय लागल. चहुँ दिश सं वाहवाही भेटय लागल. आब सब शहर मे भेट घाट के सिलशिला शुरू भ गेल. स्वभाविकहि ओहि ग्रुप के अपना पर गर्व होमय लगलैक. अपना के अहं बुझनाय आ जतेनाय सेहो शुरू भ गेल. लोक सब सेहो हाथो-हाथ लेब लगलथिन्ह. सम्मान देखि सब अपना केँ एडमिन बनी तकर जुगाड़ मे लागय लागल. जेना राजनीति शुरू, एक दोसर के चुगली शुरू, अपना के चिक्कन देखाबय लेल चुगली एडमिन लग जाय लागल. इम्हर एडमिन केँ सेहो लोभ बढय लागल. जगह जगह के स्नेह आब वस्तु मे बदैल गेल. फेर स्नेह रूपी वस्तु के सेहो माँग बढय लागल, किछु दिन बाद वस्तु सं पाय मे बदैल गेल. जेना सब दिन सं होइत आयल जे बहुत गंदगीक बाद सफाईकर्मी आबि गंदगी साफ केलक, तहिना एकटा प्रतिद्वंद्वी ठाढ़ भ’ गेलैक. जेना एक मयान मे दुइ तलवार नहि रहय छैक, तहिना ओ कि बर्दाश्त होय? मुदा दोसर ग्रुप जिद्दी आ दृढनिश्चयी, कोनो फर्क नहि पडलन्हि. कतबो धमकी देल गेलैक, चक्र-कुचक्र चलल मुदा सब टा विफल भ गेलैक. प्रतिद्वन्द्वी ग्रुप अपन सुझबुझ सँ, आ अपन सहयोगी संगी लोकनिक उचित राय-विचार सं, अपन मातृभूमि लेल, जतय के माटि-पानि मे पलल बढल, ओतुका सुख-दुःख के जे आँखि मे बसल छल तकरा ध्यान मे राखैत, ओतय के महिला आ बचिया केँ कोना हुनरमंद बनाबी जाहि सं हुनकर आमदनी मे सेहो बढोतरी होय, एक टा ठोस निर्णय लेलीह. दरभंगा, मधुबनी आ ब्रम्होतरा तीनू जगह अलग-अलग निःशुल्क प्रशिक्षण केन्द्र खोललीह. दरभंगा मे ब्यूटीशीयन के, मधुबनी मे प्रसिद्ध मिथिला पेन्टिग के आ ब्रह्महोतरा मे सिलाय के. सब जगह के महिला खुशी-खुशी जुड़लीह आ प्रशिक्षण लेबय लगलीह. कियैक त हुनका हुनरमंद बनैय के छलैन्ह. अपन स्वाभिमान के रक्षा करैत स्वावलंब हेतीह आ संगहि एहि मे ईहो घोषणा छलैक जे दुइटा अव्वल आबयवाली महिला प्रशिक्षु केँ पुरस्कार सेहो भेटतन्हि. आब सुनू, ई बातक वाहवाही जहिना पहिल ग्रुप के एडमिन के लागल आ कि भक्क सं रहलीह. आ कि तुरनंत अपन ग्रुप के स्थापना दिवस के अवसर पर ई घोषणा केलन्हि जे, हमहूँ सब जगह-जगह निःशुल्क प्रशिक्षण केन्द्र खोलय लेल जा रहल छी, मुदा सदस्य ओकर खर्च उठेतीह. ईहो नीक. ई सुनि हमरा रहल नहि गेल.. त ..सत्ते बुझायल जे .. बुराई पर अच्छाई के विजय कही वा सकारात्मक सोचके कोना अनुकरण होइत छैक … से सद्यह बुझना मे आबि गेल.


text:
गौरतलब अछि कि आईआरसीटीसी वेबसाइट यात्रि सभ क' यात्रा बीमा पसिन करबाक विकल्प दैत अछि। रेल मंत्री सुरेश प्रभु सेहो एहि स्कीम केर घोषणा केना छलाह। एहि योजना के तहत रेल दुर्घटना म' मरै बला के परिजन सभ क' आर पूरा तरहे दिव्यांग होमै बला यात्री क' 10 लाख टक्का केर मुआवजा देल जायत अछि। ऐहिक अलावा आंशिक दिव्यांग सभ क' 7.5 लाख, अस्पतालक खर्च के लिए 2 लाख तक आर 10,000 शव क' दुर्घटना स्थल से घर तक ल जेबाक लेल देल जायत अछि।
एक नजरि एम्हरो - कानपुर रेल हादसा : एखन धरी 128 केर मौत, 58 शव केर शिनाख्त भेल
ई सुविधा ओहि सभ रेल यात्रि क' देल जायत अछि जे ई-टिकट बुक करैत छैथ। एहि म' लोकल ट्रेन शामिल नहि अछि। एक अधिकारी कहला कि इ प्रीमियम मात्रा 92 पैसे के अछि। यात्रि सभ द्वारा बीमा नहि करेबाक कारण जागरूकता केर अभाव या यात्रि सभक लापरवाही भ' सकैत अछि। एहि बीमा म' सभ क्लास के यात्रि लेल बीमा केँ राशि बराबर अछि आर ई-टिकट बुक करैत काल चेक बॉक्स म' ऐहिक चयन कायल जे सकैत अछि।


text:
पटना। 22 सितम्बर। गया के आदित्य सचदेवा हत्याकांड के दोषी आओर जेडीयू केर निलंबित एमएलसी मनोरमा देवी के बेटा रॉकी यादव क' पटना हाईकोर्ट एक मामला म' जमानत द' देलनि। पटना हवाई अड्डा पर सरकारी कामकाज म' बाधा पहुंचेबाक आओर पुलिसक संग बदसलूकी करबाक मामला म' ई जमानत देल गेल अछि। न्यायामूर्ति ए.के.त्रिवेदी के एकलपीठ रॉकी यादव केर जमानत याचिका पर सुनवाई करैत एहि मामला म' जमानत देलनि।
ई मामला 28 अक्टूबर 2016 के छल जखन रॉकी यादव सरेंडर करे जायत रहथिन। रॉकी पर आरोप छल कि ओ हवाई अड्डा पर सरकारी काज म' बाधा पहुंचेबाक कोशिश केलनि आओर ओता मौजूद पुलिसकर्मी सभक संग बदसलूकी केलनि। गौरतलब अछि कि 6 सितम्बर दिन आदित्य सचदेवा हत्याकांड म' कोर्ट रॉकी यादव समेत तीन क' उम्रकैद केर सजा सुनेना छल।
रॉकी के अलावा राजेश कुमार आओर टेनी यादव दोषी पायल गेलाक बाद सँ जेल म' बंद छथि। ई मामला पछिला बरख 7 मई क' ओवरटेकिंग ल'क' भेल विवाद म' 12वीं के छात्र आदित्य सचदेवा केर गोली मारी हत्या करबाक छल। ओहि समय सचदेवा अप्पन दोस्त सभक संग स्विफ्ट कार स' घर जायत छलाह। एहि मामला म' रॉकी के पिता बिंदी यादव आओर हुनकर बॉडीगार्ड क' सेहो गिरफ्तार कायल गेल छल।


text:
काठमांडू मे भारत आ चीन केर खेल पर हमर कमेन्टरी
नेपालक सम्बन्ध चीन सँ नजदीक बनि रहल अछि – ई पंक्ति एखन नेपालक पहाड़ व पहाड़ी मूलक निवासी मे बहुत अधिक लोकप्रियता हासिल कय रहल अछि। देखल जाय त वर्तमान नेपाल कम्युनिस्ट पार्टी केर सरकार सेहो भारत सँ खुलिकय बिना कोनो तरहक संकोच या सहमपन अपन अस्मिता केँ समान स्तर पर राखिकय बात करबाक मूड मे अछि। भारतक कूटनीति मे किंकर्तव्यविमूढताक स्थिति देखल जा रहल अछि, डिफेन्सिव मोड मे नेपालक लगायल आरोप केँ भारत खेपि रहल अछि, सेहो कहि सकैत छी। जखन कि नेपाल खुलिकय बल्ला भाँजि रहल अछि, बौउलिंग मे सेहो गुगली, स्पिन आ बाउन्सर सँ भारतक कूटनीतिक बल्लेबाजी केँ शन्ट कएने अछि। एक दिश जतय भारतक रणनीतिकार चीन संग सीमा-विवाद आ विभिन्न स्थानक स्टैन्डअफ मे फँसल छथि, ओतहि नेपालक बैटिंग-बौउलिंग देखि क्षुब्ध भेल एहि नवका भारत-विरोधी क्रिकेट टीम केर खेल देखि रहल छथि। नेपालक कमेन्टेटर मे बड़का-बड़का टर्मिनोलौजी आ क्लासिकल पोलिटिकल खेल केँ याद करैत अचानक १८१६ केर सुगौली सन्धि सँ लैत ब्रिटिश भारत कालक भू-सर्वेक्षण आ नक्शा निर्धारणक बात-कथा सँ लैत समय-समय पर भेल अनेकों सन्धि-समझौता आ सीमा-निर्धारण सभक दस्तावेज सब पर लम्बा-लम्बा कमेन्टरी सुना रहला अछि, दोसर दिश भारतक गावस्कर-कपिलदेव-मांजरेकर जेहेन दिग्गज सब सेहो एक्के टा विश्लेषण कय रहला अछि जे नेपालक खेल मे उत्कृष्टता चीन केर पोक केला सँ आयल अछि… ई नहि जे भारतक प्रदर्शन केँ सुधार करबाक लेल खेलाड़ी (कूटनीति-रणनीति) केँ नेपाल समान मित्रराष्ट्र संग कोन तरहें वार्ता आ समाधान केर प्रयास करबाक चाही… ई दिग्गज लोकनि सेहो विस्मय केर अवस्था मे नेपालक परिवर्तित राजनीतिक रूप सँ चकित भेल छथि।
भारतीय मीडिया पर विश्लेषण कम आ फिल्मी पटकथा केँ फिल्मी स्टाइल मे कहब-सुनब बेसी होइत देखल एहि बीच मे। मुदा सभक एक्के रटान ‘चीन-चीन’।
नेपाल मे चीनी हस्तक्षेपक खुलेआम दृश्य सेहो देखायल। चीनी राजदूत पिछला किछु मास सँ नेपाल मे राजनीतिक परिवर्तन केँ रोकबाक लेल डिफेन्स शिल्ड स्वयं बनिकय गज्जब फिल्डिंग कय रहली अछि। एहेन-एहेन कैच पकड़ि रहली अछि जे नहि सिर्फ राजनीतिक छक्का केँ रोकि दैत छथिन, बल्कि असंभव रूप सँ छलांग मारिकय पकड़ल कैच सँ बड़का-बड़का धुरंधर राजनेता केँ चित्त (आउट) सेहो कय रहली अछि।
कहबी पर चलब त एहने आलराउन्डर राजनीतिक क्रिकेट नेपालक इतिहास मे भारत खेलाइत छल। भारतक खेल मे लेकिन दर्शक केँ एना खुलेआम क्षेत्ररक्षण करैत शायदे कहियो कोनो खेलाड़ी देखायल हेतनि, लेकिन चीनी फिल्डर त हम्पिंग-जम्पिंग करैत बालुवाटार-खुमलटार-भैंसेपाटी आ कोन-कोन थाती-छाती-भाती – सब ठाम गज्जब स्फुरणा संग खुलिकय प्रदर्शन कय रहली अछि।
एहि प्रदर्शन पर कोनो भारतीय मीडिया द्वारा ‘ओली की इश्कियाँ’ कहिकय कोनो न्यूज धारावाहिक मसाला सहित देखायल गेलैक। भारत मे ओहुना क्रिकेट केर दीवानगी केँ आईपीएल मैच मे चौका-छक्का पर छौंड़ी-नाच आ फिल्मी-ग्लैमर आदिक प्रयोग सँ पुरना पैटर्न मैच केर स्वाद बेस्वाद सिद्ध भऽ चुकल छैक। आब समाचार मे ‘सनसनी पैटर्न’ आबि गेलैक अछि। बालीवुड फिल्म मे जतेक थ्रिल नहि रहैत छैक से भेटैत छैक ‘विकास दुबे एन्काउन्टर’ मे। लोक सब बताह भेल रहैत अछि। दूरदर्शन बेचारी शान्त आ सरकारी धीमापन मे जकड़ल एखनहुँ एहि प्राइवेट चैनल सब लग निरीह बकरी जेकाँ देखाइत अछि, ताहि सँ नेपाल एखन आन सब चैनल बन्द कय भारतीय बकरी चैनल टा केँ एलाउ कएने अछि। चीनी राजदूत केर शानदार फिल्डिंग आ आफ-टाइम मे टीम कोच बनिकय काज करबाक चर्चा एखन काफी जोर पर अछि नेपाल मे।
नेपालक मधेशी विश्लेषक सब सेहो साइड कमेन्टरी करैत देखाइत छथि। हुनका लोकनिक कमेन्टरी मे एखन किछु बेसिये इम्पार्शियलिटी देखाइत अछि। लेकिन छवि पूर्ण निरपेक्ष राखय लेल ओ सब स्कोरबोर्ड पर केम्हर सँ कोन, केकर कतेक गोल भेल से टा गानि रहला अछि। जेना, सरिता गिरी केँ जनता समाजवादी पार्टी संसद सँ बाहर कय देलक, पार्टीक प्राथमिक सदस्य सँ सेहो बाहर कय देलक, तऽ मधेशवादी स्कोरकीपर लिखैत छथि, चीन-भारत केर स्कोर १-०, यानि चीन १ गोल सँ आगू अछि। बुझि सकैत छी। ई कोरोना आ लौकडाउन मे एतेक शानदार खेल शायदे दोसर कतहु देखायत।
इतिहासक पन्ना सँ एहि खेल केर संभावित परिणाम
बुझले होयत जे पहिने एहि क्षेत्र मे चीन सँ कतेको विद्वान आयल छलाह। ओ लोकनि बहुत रास बौद्धिक सामग्री मिथिला सँ सेहो लय गेल छलाह।
हुएनसांग बहुत पहिने आयल छलाह। नालन्दा विश्विवद्यालय मे पढाई सेहो कयलनि।
आदित्यसेन केर समय मे चीन संग घनिष्ठता आरो बढि गेल। बौद्धसाहित्य आर दर्शन केर अतिरिक्त वेद, शब्दविद्या, हेतुविद्या, तंत्र एवं सांख्य – एहि सभक पढाई केर केन्द्र रहल उत्तर भारतवर्ष। मिथिला एहि मे महत्वपूर्ण भूमिका निभा रहल छल। काठमांडू वैली जे औझका अछि ओतहु राजा जे कियो होइथ, विधान वर्णन मिथिलहि केर चलय। करीब दस हजार केर संख्या मे हुएनसांगक समकालीन छात्र लोकनि अध्ययन कय रहल छलाह। ई सब ३० विद्या मे महारत हासिल कएने रहथि। शीलभद्र हुनक गुरु छलखिन। चीन वापस चलि गेलाक बादो ओ पत्राचार मार्फत जुड़ल रहलाह। बुझि सकैत छी।
हुएन ची, ताओ ही, सिन चिक, ची हिंग, तांग, हुइ लुन – ई सब प्रसिद्ध अध्येता-यात्री लोकनि एहि ठाम आयल रहथि। हिनका लोकनिक स्थानीय नाम छन्हि – प्रकाशमति, श्रीदेव, चरित्रवर्मा, प्रज्ञादेव, प्रज्ञावर्मा आदि।
ईहो कथा इतिहास कहैत अछि जे राहुल संस्कृत्यायन बाद मे चीन पहुँचि कोना-कोना भारतवर्षक किछु अनमोल बौद्धिक सम्पदा खच्चर पर लादि वापस अनलनि।
आर-त-आर, स्वयं नेपालक शाहवंशीय राजा जखन काठमांडू घाटी मे अपन राज्य स्थापित करबाक काज आरम्भ कयलाह आर ओहि ठामक पूर्व राजा लोकनिक तिब्बती-चीनी राजा सभक संग अन्तर्सम्बन्ध केँ बुझलनि-गमलनि आर १७८८ सँ १७९२ केर साइनो-नेपाली युद्ध भेल, फेर बैतरावती नदीक महार पर दुइपक्षीय समझौता, ताहि सब बात केँ सन्दर्भ-संज्ञान मे लैत कालान्तर मे जतेक घटनाक्रम भेल – विगत केर ७० वर्षक बदलैत राजनीतिक परिवेश मे चीन संग नेपालक सम्बन्ध आ समझौता आदि जे-जतेक भेल – ताहि सब मे हमरा एतबे लिखबाक अछि जे मैच फिक्स्ड अछि। जीत भारतहि केर होयत। चीनक खेलाड़ी सब एहि ठामक कंडिशन मे अपन ऊर्जा पूरा खेल अवधि धरि बरकरार नहि राखि सकत। भारतीय खेलाड़ीक दाँव – पेंच तरे-तरे असर देखबैत रहल अछि आर एक्के बेर भूमगोल करैत पिनाल्टी किक केर मार्फत जीत हासिल करैत अछि। यैह होयत। अस्तु, लेख लम्बा भेल होयत। केहेन लागल से कहब।
हरिः हरः!!


text:
अपने क' बता दी मिथिलांचल समेत पूरा उत्तर भारत म' ठंड सँ आम जन-जीवन अस्त व्यस्त भ' गेल अछि। लोग सभकेँ घर सँ बाहर निकलबा मे बहुत परेशानी भ' रहल अछि। ठंड क'क' मौसम विभाग सँ भेटल जानकारी केर मुताबिक 4 - 5 जनवरी क' भीषण शीतलहर केर संभावना अछि। मौसम विभाग पटना, छपरा, दरभंगा, सहरसा समेत कैको जिला मे कोल्ड डे घोषित केना अछि।
बिहार-झारखंड समेत पूरा उत्तर भारत शीतलहरक चपेट मे अछि। कैलहि तीन जनवरी क' पटना मे अधिकतम तापमान 16.5 डिग्री (सामान्य सँ 5 डिग्री कम) जखनकि न्यूनतम तापमान 7.1 डिग्री (सामान्य सँ 2.2 डिग्री कम) दर्ज कायल गेल।


text:
दिल्ली : दैनिक रिपोर्ट : भारतीय पत्रकारिताक एकटा महत्वपूर्ण हस्ताक्षर कुलदीप नैयर नहि रहलाह। बीतल राति नैयर बाबूकेँ दुःखद निधन भए गेलनि। ओ 95 बरिखक छलाह। उमैरक नमहर पड़ावमे नैयर बाबू जमिकय काज कयलनि, पत्रकारितामे निर्भीक भए लिखलनि संगहि बाजलनि। बेमिशाल सख्सियत आओर सक्रियता सँ अपन उमैरक कमसँ कम दू पीढ़ीक हरेक सरोकारी पत्रकारकेँ नैयरजी प्रेरक आओर संरक्षक लागैत छलनि।
अपन नमहर पत्रकारिता जीवनमे 'इंडियन एक्सप्रेस' एहन प्रमुख समाचार पत्र केर संपादनक अलावा कैको अखबारमे स्तम्भ लिखलनि। इमरजेंसी केँ समयमे शासन केर निरंकुशताक विरोध करबाक कारणे जेल सेहो जाय पड़ल छलनि मुदा तैयो ओ अपन विचार पर दृढ़ रहलाह। भारत -पाकिस्तान रिश्ताकेँ सुधारबाक जरूरत पर नैयर बाबू मात्र बले नहि अपितु ओकरा वास्ते एकटा सच्चा सामाजिक कार्यकर्ताक जेना काजो कयलनि।
साम्प्रदायिकता आओर युद्धोन्माद केर ओ जीवन भरि विरोध कयलाह। अपन चर्चित आत्मकथा 'बियांड द लाइंस' केर अलावा ओ दर्जन भरि सँ बेसी किताब सेहो लिखलनि। 'बिटविन द लाइंस' हुनक बहुचर्चित आओर बहुपठित किताब छन्हि।
जनतब हो जे नैयर साहब किछु बरिख ब्रिटेनमे भारतक उच्चायुक्त केर पद पर सेहो आसीन रहलाह। भारतीय संसद केर उच्च सदन-राज्यसभा केँ सदस्यक रूपमे ओ राष्ट्रीय आओर वैश्विक महत्वक मुद्दा पर होमए वला विचार-विमर्श पर अपन उल्लेखनीय उपस्थिति दर्ज करौलनि।
मिथिला दैनिक पत्रकारिता समूह दिशसँ नैयर बाबू केँ अश्रुपूर्ण श्रद्धांजलि, पत्रकारिता जगतमे हिनकर रिक्त स्थानकेँ पुनः भरि पेनाय दुर्लभ छन्हि.!!


text:
नई दिल्ली। दिल्लीक मुख्यमंत्री शीला दीक्षित एक बेर फेर अपन बिहार विरोध जाहिर केलथि अछि। दिल्ली कए कर्ज मे डूबा अपन प्रतिभाक लोहा बनबा चुकल शीला जी क कहब अछि जे बिहार मे प्रतिभाशाली लोक पैदा नहि भ सकैत अछि, एहन मे इ आश्चर्य क विशेष अछि जे शेखर सुमन सन प्रतिभाशाली कलाकार बिहार क कोना भ सकैत छथि।
शीला इ बयान ललित कला अकादमी मे मैथिली-भोजपुरी आ पूर्वी कला क अनोखी प्रदर्शनी क उद्घाटन करबाक दौरान देलथि। दिल्ली क मुख्यमंत्री मैथिली भोजपुरी अकादमी क पदेन अध्यक्ष सेहो छथि। शीला दीक्षित एहि बयान स ओहि ठाम उपस्थित सब गोटे स्तब्ध भ गेल। शेखर सुमन एकर बाद असहज भ गेलाह। मुदा शीला कए अपन बयान पर कोनो पचताबा नहि अछि। ओ कहलथि बिहार क एकटा चीज हरदम आकर्षित करैत अछि आ ओ विश्व प्रसिद्ध मिथिलाक चित्रकला अछि।
ओना एहि प्रदर्शनी क मे दिल्ली क लोक कए पूर्वांचल क प्रतिभा आ कला कए लग स देखबाक मौका भेटल अछि। प्रदर्शनी मे देश क चुनल 44टा कलाकार क सौ टा कृति कए रखल गेल अछि।


text:
– खगेन्द्र संग्रौला
(मूल लेख नेपाली सँ मैथिली मे अनुदित)
नेपालमे ८२ वर्ष बाद आयल भूकम्प महाविपत्तिक रुपमे देखा पड़ल अछि। राज्य अकर्मण्य, अनुत्तरदायी आर भ्रष्ट अछि। नागरिक केँ भूकम्प बाद न्यूनतम राहत आर ढाँढस देबयमे सेहो राज्य असमर्थ अछि। भग्नावशेषमे लाश सड़ि रहल छैक।
लोक सब चौरी (मैदान) मे जेम्हर-तेम्हर पड़ल अछि। त्रिपालक समस्या छैक। पानिक समस्या छैक। खानाक समस्या छैक। शौचालय आ औषधोपचारक समस्या छैक। देशैभरि लोकमानसमे कोलाहल छैक। राज्यक उपस्थिति प्रायः कतहु नहि देखाय दैत छैक। कालाबजारी सब सामान नुकाबैत कृत्रिम अभाव सृजन करैत ग्राहककेँ ठकय मे लागल अछि। राज्य मुकदर्शक बनल छैक। आब भूखमरी आर महामारीक विकराल खतरा छैक।
प्रतिपक्ष आरो बेसी लाचार
सरकार अनुत्तरदायी, भ्रष्ट आर अनैतिक भेल समय ओकरा खबरदारी करयवला आ जनसेवामे लगाबयवला दायित्व प्रतिपक्षक होइत छैक। प्रतिसपक्ष अपने कुम्भकर्ण निन्द्रामे अछि। अग्रसरता कतहु नहि देखाइत अछि। एना लगैत अछि जे ए माओवादी, बी माओवादी आ सी माओवादी सब कुम्भकर्ण निन्द्रामा अछि। नतिजास्वरुप राज्य आरो अकर्मण्य बनबाक खतरा अछि। नेपालक एखनधरिक इतिहासमे एहेन नालायक सरकार आर एतेक कमजोर प्रतिपक्ष कहियो नहि छल।
राज्य सँग साधनश्रोत, दक्षता आर उपकरणक कमी छैक, ई बात बुझल जा सकैत छैक। ई अभाव पूर्ति करय लेल मित्र-मुलुक (राष्ट्र) सबहक सहयोग भेट रहल छैक। सुनैत छी जे एयरपोर्टमे राहत सामग्री आबिकय ओहिना निरर्थक रूप सँ राखल अछि। विदेशसँ आयल विज्ञ आर दक्ष केँ भूमिका नहि भेटल अछि। जनताक लेल ई बिकराल संकट थीक।
सुशील कोइरालाक आदेश पर माँगकर्ता केँ धक्का-मुक्की कैल गेल
हम किछु नागरिक राज्यकेँ दायित्वबोध करेबाक वास्ते मंगल दिन प्रातकाल प्रधानमन्त्री निवास बालुवाटार गेल छलहुँ। एखन नेपाली सेनाक टुँडिखेल नागरिकक वास्ते खुजल छैक। सुरक्षाक दृष्टिकोणसँ संवेदनशील मानल जायवला सिंहदरबार आर प्रधानसेनापतिक कार्यालय परिसर समेत नागरिकक लेल खोलि देल गेल अवस्थामे कथित निषेधित क्षेत्रक नामपर हमरा सबकेँ सड़को पर ठाढ नहि होमय देल गेल। सहभागी सबकेँ धक्का-मुक्की कैल गेल।
अपमान कैल गेल। कतेको साथीभाइ केर ज्याकेट फाड़ि देल गेल। हमरा सबकेँ कथित निषेधित क्षेत्रसँ खेहारल गेल। ई सब बात प्रधानमन्त्री सुशील कोइरालेक आदेशमे भेल होयत। ई निरंकुशताक हद थीक। मुलुकमे काँग्रेस आर एमालेक सरकार अछि। जनता ऊपर एतेक पैघ विपत्ति पड़ल समय काँग्रेस आर एमालेक मन्त्रीसब, विधायकसब आर बौद्धिकसब कि देखिकय चुप अछि?
९ रेक्टरक हल्ला करनिहार लफंगासब
एहेन महाविपत्तिमे भूकम्पक अवस्था सम्भावित खतरा आर सुरक्षाक उपाय आदि विषय मे राज्य द्वारा नागरिककेँ निरन्तर जानकारी करेबाक चाही। लेकिन, एकटा छोटो टा काज नहि कैल गेल अछि।
टोल-पड़ोसक लफंगासब बीबीसी आर नासाक हवाला दैत ९ रेक्टर स्केलक भूकम्प अयबाक हल्ला करैत नागरिक सबमे आरो त्रास बढबैत ओकरा सबकेँ यातना दऽ रहल अछि। एहि सन्दर्भमे मिडियाक भूमिका सेहो दायित्वपूर्ण आर दक्षतापूर्ण नहि देखाइछ।
संकटक समय व्यापारीक लुटपाट
संकटसँ फाइदा उठबैत खराब नियतक व्यापारीसब सामान नुकेबाक, कृत्रिम अभाव सिर्जन करैत आर जनताकेँ ठकबाक काज कय रहल अछि। १५ रुपैयाक चाउचाउ ७५ रुपैया तक मे बेच रहल अछि। पानि नुका रहल अछि। सरकार व्यापारी सब दलाल जेहेन अछि। यैह कारण सरकार कालाबजारिया सबकेँ मनमानी करबाक छुट दऽ रहल छैक। ई वैह व्यापारी सब छी, जे राज्यक सब निकायमे प्रतिनिधित्वक दाबी करैत अछि। सरकारक चरित्र भ्रष्ट भेलाक बाद भ्रष्ट सब एना दाबी करत ताहि मे कुनु आश्चर्यक बात नहि अछि।
आइयो बालुवाटार घेरब
नेतासब कियैक त्रिपालमे नहि जा सकैत अछि?
हम चाबहिलमे रहैत छी। हमरो टोलमे किछु नेताजीसब रहैत अछि। ताहि मे सबसँ बड़का माननीय कमरेड सिपी मैनाली छथि। हुनको पार्टी सरकारमे अछि। हुनकर श्रीमती मन्त्री छथि। श्रीमान धोइध हिलबैत आर श्रीमती झण्डा हिलबैत नागरिकसबहक दुर्दशाक मनोरंजन देखबाक अलावे किछु नहि केलनि अछि।
एहेन विपत्तिक समयमे प्रधानमन्त्री, हुनका अन्दरक मन्त्री, विधायकसब आर दलक नेतासब टोलटोलमे जा कय, त्रिपालमे जा कय नागरिकसबकेँ साहस आर ढाँढस देबाक चाहैत छलनि। ओकरा सबहक डर आर चिन्ताकेँ घटाबय पड़ैत छलनि। लेकिन, दायित्वबोध करैत ई काज कतहु नहि कैल गेल अछि।
राष्ट्रिय सरकार बनाबय पड़त
एहेन संकटक समयमे आइ धरि तक राजनीतिक दलसबहक अपन विचार आर आग्रहकेँ पाछू छोड़ि सर्वदलीय सरकार बना लेबाक छल। जाहि सँ जनताकेँ राहत आर उद्धारमे मुलुक एकताबद्ध होइत लागि जइतय। तेना भेल रहैत तऽ सब कियो मिलिकय उद्धार, राहत आर उपचारक काजकेँ प्रभावकारी बना सकैत छल। मुलुकमे चरमसीमामे पहुँचल भ्रष्टाचार किछु कम होइतय, मुदा शासक आ प्रतिपक्ष दुनुमे एतबो बुद्धि नहि देखय लेल भेटल अछि।


text: दरभंगा। केंद्र प्रायोजित योजना क निगरानी लेल गठित जिला सतर्कता सह निगरानी समिति क बैसार मे पहिल बेर दरभंगा जिलाक तीनू सांसद उपस्थित भेलाह। विकास भवन क सभागार मे भेल एहि बैसार मे ओना सबटा विधायक मौजूद नहि छलाह, जाहि स पता चलैत अछि जे एखनो जनप्रतिनिधि मे क्षेत्रक विकास लेल ओ गंभीरता नहि आयल अछि जेकर कल्पना लोकतंत्र मे कैल जाइत अछि। बैसार क अध्यक्षता करैत दरभंगाक सांसद कीर्ति आजाद योजना क कार्यान्वयन मे पारदर्शिता पर जोर देलथि आ निर्धारित समय सीमा क भीतर योजना कए पूरा करबाक आवश्यकता जतौलथि। सांसद हुक्मदेव नारायण यादव कहला जे केंद्र प्रायोजित योजना कए जमीन पर उतारबा लेल सम्यक प्रयास क जरूरत अछि। ओतहि सांसद महेश्वर हजारी कहला जे ग्रामीण विकास स जुडल योजना पर विकास क बुनियाद टिकल अछि। बैसार मे दरभंगाक नगर विधायक संजय सरावगी शहरी क्षेत्र मे जलापूर्ति आ ग्रामीण क्षेत्र मे चापाकल लगेबा मे भ रहल देरी पर चिंता प्रकट केलथि। बहादुरपुर क विधायक मदन सहनी प्रधानमंत्री ग्राम सड़क योजना क तहत बनि रहल सड़क क निर्माण गाम तक भेला पर चिंता प्रकट केलथि। बैसार मे जाले क विधायक विजय कुमार मिश्र, केवटी क विधायक अशोक कुमार यादव, बेनीपुर क विधायक गोपालजी ठाकुर आ कुशेश्वरस्थान क विधायक शशिभूषण हजारी सेहो अपन-अपन क्षेत्र क समस्या दिस ध्यान दियौलथि। एहि स पूर्व पिछला बैसार मे लेल गेल निर्णय क अनुपालन क समीक्षा कैल गेल आ कईटा निर्देश देल गेल। प्रभारी डीएम सह एडीएम दिनेश कुमार सदस्य सब कए अनुपालन क जानकारी देलथि। एहि बैसार मे पथ निर्माण विभाग, ग्रामीण कार्य विभाग, लोक स्वास्थ्य अभियंत्रण विभाग सहित केंद्रीय योजना कए क्रियान्वित करनिहार एजेंसी क कार्यपालक अभियंता मौजूद छलाह।


text:
-अधिकारी कहला-शीघ्र सौंप देब केंद्र सरकार कए रिपोर्ट
-फुर्सतपुर बैरिया, बसतपुर आ चैलाहां मे भूमि क निरीक्षण
पटना । मोतिहारी मे केन्द्रीय विश्वविद्यालय क स्थापना कए लकए रविदिन सेन्ट्रल टीम शहर क विभिन्न स्थान क मुआयना केलक। टीम मे केन्द्रीय मानव संसाधन विभाग क संयुक्त सचिव सुनील कुमार, हैदराबाद यूनिवर्सिटी क कुलपति मो ई हसनैन, बिहार केन्द्रीय विवि क कुलपति प्रो जनक पाण्डेय आ रिटायर विंग कमांडर सह ओएसडी श्रीकांत मिश्रा शामिल छलाह। हिनका सब संग राज्य सरकार क मानव संसाधन विभाग क प्रधान सचिव अंजनी कुमार सिंह, जिलाधिकारी नर्मदेश्वर लाल, अपर समाहर्ता हरिशंकर सिंह, भू-अर्जन पदाधिकारी अवधेश पाण्डेय, मोतिहारी बीडीओ विद्यानंद सिंह आ बंजरिया बीडीओ मनोज कुमार सेहो मौजूद छलाह। टीम केन्द्रीय विवि क लेल प्रस्तावित तीनटा भूखंड क गहन जांच-पड़ताल केलक। टीम बंजरिया प्रखंड क पचरूखा मे 1500 एकड़, मोतिहारी सदर क बसतपुर पटपरिया मे 1000 एकड़ आ मोतिहारी इंजीनियरिंग कॉलेज क समीप फुर्सतपुर बनकट बैरिया मे 1000 एकड़ भूमि क निरीक्षण केलक। एकर अलावा अस्थाई रूप स विश्वविद्यालय संचालन क लेल रवीन्द्र नाथ मुखर्जी आयुर्वेद चिकित्सा महाविद्यालय, अल्पसंख्यक छात्रावास आ चीनी मिल क गेस्ट हाउस क सेहो जायजा लेलक। आयुर्वेद कॉलेज मे पठन-पाठन आ अल्पसंख्यक छात्रावास मे विद्यार्थी आ बैरिया स्थित चीनी मिल क गेस्ट हाउस मे प्राध्यापक क आवासन क तौर पर जायजा लेल गेल। जिला प्रशासन टीम कए जिला क समृद्ध ऐतिहासिक महत्व स अवगत कराउलक। जिलाधिकारी टीम कए जिला क संपूर्ण प्रोफाइल उपलब्ध करोलथि। जिला प्रशासन टीम कए आश्वस्त केलक जे केन्द्रीय विश्वविद्यालय क स्थापना क हर मानक मोतिहारी पूरा करैत अछि। निरीक्षण टीम मे शामिल अधिकारी कहला जे ओ शीघ्र केंद्र सरकार कए एहि संबंध मे अपन रिपोर्ट देताह। ओ इ सेहो संकेत देलाह जे किछु दिन मे एहि ठाम एकटा तकनीकी टीम सेहो आउत।


text:
नवका- पुरनका लेख सर्च करु...
सीतामढ़ी सं लिच्छवी एक्सप्रेस
मिथिलांचल के लेल एकटा नीक खबर अछि. खबर अछि जे आब लिच्छवी एक्सप्रेस सीता मैया केर नगरी सीतामढ़ी सं खुलल करत
. अखन लिच्छवी एक्सप्रेस मुजफ्फरपुर सं दिल्ली के बीच चलैत अछि. 29 तारीख के रेल मंत्री लालू प्रसाद यादव बड़ी लाइन केर उद्घाटन आओर दरभंगा-सीतामढ़ी के बीच सवारी गाड़ी शुरू कएखिन्ह. एहि अवसर पर लोक सभ हुनका सं मांग कएलखिन्ह जे सीतामढ़ी सं दिल्ली के बीच एकटा डायरेक्ट ट्रेन होबाक चाहि. खबर अछि जे रेल मंत्री लालूजी एहि मांग पर विचार करैत लिच्छवी एक्सप्रेस के मुजफ्परपुर सं बढ़ा कs सीतामढ़ी तक करय के बात कहलखिन्ह अ. त चलु एकटा आओर ट्रेन आगां तक मिलल. अगर सभ किछ नीक रहल त उम्मीद अछि जे दीपावली तक एहि ट्रेन के सीतामढ़ी तक कs देल जाएत. एकटा आओर खबर ई अछि जे अगिला साल जून तक सीतामढ़ी सं मुजफ्फरपुर आ रक्सौल दs क दिल्ली ट्रेन चलय लागत. कहय के मतलब सीतामढ़ी सं मुजफ्फरपुर के बीच नबका रेल लाइन आओर रक्सौल के बीच बड़ी लाइन जून तक तैयार भs जाएत.
सदस्यता लें टिप्पणियाँ भेजें (Atom)


text:
दरभंगा। 13 दिसम्बर।[प्रणव कुमार चौधरी] मुख्यमंत्री नीतीश कुमार केँ बाल बिआह व दहेज विरोधी अभियान ल'के जे जागरुकता कार्यक्रम चलाओल जे रहल अछि ओहिक असर आम जन सँ स्कूली बच्चा सभ मे सेहो देखार देबे लागल अछि। प्राप्त खबैर केर मुताबिक बेनीपुर अनुमंडल केँ रमौली गामक विजय मिश्र अप्पन 8वी मे पढाई बाली 14 वर्षिय पुत्री केर बिआह तय क' देना छलथि। लड़की एखन बिआह नहि करबाक बात अप्पन माँ आओर दादी सँ कहली।
मां-दादी केर सहयोग भेटला पर लड़की केर मनोबल बढ़ल, लड़की मोबाईल पर बाल-विवाह रोकबाक लेल काज मे सहयोग कराई बला मोबाईल ऐप पर अप्पन समस्या अपलोड क' देली। अपलोड करबाक तत्काल बाद जिलाधिकारी डॉ. चंद्रशेखर सिंह आओर वरीय पुलिस अधीक्षक सत्यवीर सिंह बेनीपुर अनुमंडल कार्यालय पहुंचला। ओतहि लड़की आओर हुनकर पिता क' सेहो बजाओल गेलनि। जिलाधिकारी लड़की केँ पिता क' एखन हुनकर बिआह नहि करबाक देलनि आओर सम्झेलनि मुझेलनि। लड़की केँ एहि साहसी डेग क' देखैत 16 दिसम्बर क' मुख्यमंत्री केर विकास यात्रा केर दौरान मुख्यमंत्री नीतीश कुमार केँ हाथे लड़की क' सम्मान पत्र देल जायत।


text:
पूर्वी चंपारण । पूर्वी चंपारण जिला के रक्सौल निवासी रामनाथ साह अपन पुत्र अनिल के बिबाह में पूरा बरियाती टायरगाड़ी (बैलगाड़ि) पर लक विदा भेला। एकैसम शताब्दी में एखन बरियाती के देखबाक लेल भीड़ उमैड़ परल। प्रखंडक धनगढ़वा कौडिहार पंचायत के भगवानपुर सs नोनयाडीह पंचायत के खेखरिया के लेल जखन बाराती निकलल त' लागल जेना कोनो राजा - महाराजा के सवारी जा रहल अछि। रंग-बिरंगा कपड़ा स' सजल बरद आओर गाड़ी के सजावट लोक के आकर्षण के केंद्र रहल।
बरियाती रक्सौल स' करीब चार किलोमीटर दूर खेखरिया गणेश साह के दरवजा पर पहुँचल। जाहिठाम कन्या पक्ष के द्वारा बाराती के भव्य स्वागत केएल गेल। कन्याक' सहेली सभ कहली लगैत अछि जैएना फिल्मी दुनिया के बरियाती होय। लोक के बिच चर्चा होबा लागल जैए एही चकाचौंध वाला समाज में एहन ख्याल कोना आयल ।
लड़का पक्ष स'बात केएला पर लड़का के मामा मनोज साह कहला कि हमरा अपन बेटा नै अछि । ताहि लेल हम सोचनाऊ कि भगिन के बियाह में कीच आलेग हटि क़ करब। तखन जाक चकाचौंध स' दूर पर्यावरण के सुरक्षाक ख्याल आएल। जाहि के बाद गाड़ी के इंतजाम केएल गेल।
वर अनिल सजना व वधू दीपमाला कुमारी के मुताबिक बिबाह के व्यवस्था मामा के सोच के अनुसार भेल। हमारा सभ के कनि अटपटा लागल। डरी रहल छालौ कि लग्जरी वाहन के एही दौर में बैलगाड़ी स' लोक बाराती जेता की नै। लेकिन मामा आओर पिता कहला की एही पहल स समाज आओर देश के लोग प्रेरित हेता। कम खर्च में सादगी स' प्रेरणादायक आओर प्रशंसनीय बिबाह सम्पन भेल।


text:
कोरोना वायरस संक्रमण – मासुम लोक आ जानवर लेल आफदक समय
मानवीय गुण मे करुणा केँ अनमोल कहल गेल अछि। एक पत्र जे हमर प्रिय सारि (sister-in-law) लिखलनि अछि कोरोनाक सन्दर्भ काल्हिक किछु लेख-विचार सुनि-बुझिकय…. ई अत्यन्त हृदयस्पर्शी लागल।
कोरोना संक्रमण केर प्रभाव मानवक स्वास्थ्य पर जेना-जे असर कय रल छैक, ताहि सँ ऊपर एकर प्रभाव कोना गरीब-गुरबा आ देहारी पर आजीविका चलेनिहार मजदूर वर्गक लोक केँ तुरन्त प्रभाव सँ भऽ रहलैक अछि… पुनः एकर दूरगामी प्रभाव सँ अर्थतंत्र केना बिगड़त… हर तरहें मानव सभ्यता लेल ई एकटा चुनौतीपूर्ण समय थिक। अनुपमा जीक निम्न पत्र मे एहि तरहक अवस्थाक दर्शन भेटल हमरा। अपने सब सँ शेयर कय रहल छी।
दिनांक – २५.०३.२०२० ।
प्रणाम,
हम अहाँ सबके पोस्ट्स के काफी फोलो करय छी… रिस्पेक्ट करय छी अहाँ सब के काज के और हर एक्टिविटिज के। बच्चा सब के देल संस्कार के।
However, हमर एकटा रिक्वेस्ट अछि। For Corona, there is a very larger prospect to be analysed. Yes, may be temporary effect do not seem that bad.. earth looks greener, natural sanitization.. लेकिन,
Corona एकटा एहेन pandemic छै.. जेकर मारि स सम्पूर्ण विश्व त्रस्त अछि।
जहन अपन आस पास लोक भारी तादाद मे बीमार और अन्त देखय छै… से बहुत तकलीफदेह छै। एखन जे तरह स सिस्टम के ब्रेकडाउन भऽ रहल छै… ग्लोबल इकोनोमी पर जे एकर effect हेतय.. से काफी लम्बा चलवला छै। Nearly लोक अपन jobs loose करनाय शुरू करयवला छै… आ हम सब already global recession पर ठाढ़ छी।
हँ, भऽ सकैत छै जे प्रकृति अपना केँ balance कय रहल छैक and… of course human केँ control मे एखन किछु नञ छै… भऽ सकय त ई समझी… जे बहुत मासुम, मेडिकल practitioners और workers के respect मे at least कोरोना के appreciate नहि करी। आँखिक देखल कहि रहल छी… बहुत मासुम लोक के और even जानवर के सेहो स्थिति बहुत खराब भेल जा रहल छै… think of the daily wage earners जेकर सब काज चौपट भऽ गेल छै….. travel, food business खतम and street dogs मरय के कगार पर।
I respect you all.
बस मन मे आयल जे अहाँ हमर बात के बुझब। बस अपन सोच शेयर कय रहल छी.. और हमरा judge नहि करब अइ के लेल। ई रुकल जीवन healthy बस किछु दिन बहुत मुश्किल छै। Practically!
– अनुपमा


text: मुंगेर। मुंगेर जिला क कोतवाली थाना क राइसर मुहल्लाक क एकटा नाबालिग लड़की कए बलात्कार क बाद हत्या करि देल गेल। इ जघन्य काज करबाक दोषी युवक कए शनिदिन राति में लोक सब पीट-पीट कए मारी देलक। पुलिसक कहब अछि जे जिला क राइसर मुहल्ला क गांधी चौक निवासी प्रदीप तांती क घर पर काज करैबाला अजय तांती ओकर साढ़े तीन वर्षीय पुत्री कए बहला-फुसला कए अपन घर ल गेल। जाहि ठाम ओ बच्ची क संग बलात्कार करबाक बाद ओकर हत्या करि देलक। सांझखन जखन बच्ची घर पर नहि पहुंचल तखन घरवाला ओकर खेजबीन शुरू केलक। बच्ची कए तकैत-तकैत लोक जखन अजय क घर पर गेल त ओतय अस्त-व्यस्त अवस्था में ओ मृत भेटल। तखन की छल। घर क अन्य सदस्य क संगहि स्थानीय लोक सेहो अजय पर टूटि पड़ल। ओकरा एतेक पीटल गेल जे बेहोश भ गेल। तखन धरि पुलिस आबि गेल आ ओकरा गंभीर अवस्था मे स्थानीय अस्पताल मे भर्ती कराउल गेल, जाहि ठाम इलाज क दौरान ओकर मौत भ गेल। ओना बिहार पुलिस अपन परंपरा आ इतिहासक अनुरूप मामला दर्ज कए छानबीन करबाक दावा कए रहल अछि।


text:
दिल्ली-मिथिला मिररः बिहार विधानसभा चुनाव कें लय राष्ट्रीय जनतांत्रिक गठबंधन अर्थात एनडीए मे सीटक बंटवारा पर सहमति बनैत देखना जा रहल अछि मुदा आपसी बंटवारा मे एखनो किछु पेंज फंसि रहल अछि। सूत्र सं भेंट रहल जानकारीक मुताबिक बीजेपी राज्य मे 160-170 सीट पर चुनाव लड़वाक मोन बना चुकल अछि जखन कि रामविलास पासवान संचालित लोक जनशक्ति पार्टी कें 30-35 सीट देवाक बात चलि रहल अछि। ओमहर 20-25 सीट राष्ट्रीय लोक समता पार्टी कें आ अन्य सीट जीन राम मांझीक खाता मे देवाक बात चलि रहल अछि।
लेकिन सब सं पैघ सवाल अहि ठाम इ उठि रहल अछि जे लगतार कम सं कम 50 सीटक मांग केनिहार रामविलास पासवान कि अहि फाॅर्मूला कें अपन स्वीकृति देताह ? सूत्र सं भेंट रहल जानकारीक मुताबिक बीजेपीक राष्ट्रीय अध्यक्ष अमित शाह घटक दलकें इ साफ कहि देलनि अछि कि अहां सं जौं गठबंधन मे रहय चाहैत छी त सीटक अहि समीकरण पर सहमति बनावय पड़त। एकरा पाछा मुख्य कारण इ जे बिहार मे भेल प्रधानमंत्रीक रैली मे जाहि तरहक भीड़ उमरल छल ओहिकें बाद बीजेपीक हौसला बुलंद अछि।
ओमहर बृहस्पतिदिन लगातार चलल बैसारक बाद एक फेर सं शुक्रदिन सेहो किछु एहने स्थिति रहलवाक बात देखना जा रहल अछि। संभावना अछि कि शुक्रदिन एक बेर फेर सं रामविलास पासवान ओ चिराग पासवान सहित घटकक अन्य दलक नेतागण बीजेपी अध्यक्ष अमित शाह सं भेंट कय सीटक फंसल पेंच कें स्पष्ट करवाक दिस सार्थक डेग बढ़ेता। आब इ देखब दिलचस्प हैत कि आखिर एनडीएक ऊँट कोन करवट बैसैत छैक आ ओन समीकरण सोंझा आवैत अछि।


text:
ऐहिक कारण ई अछि कि ग्रहण केँ स्पर्श काल यानी आरंभ सांझ 05:18:27 पर भ' रहल अछि। एक जानकार शास्त्री जी कहलनि कि शास्त्र सभक मुताबिक चन्द्रग्रहण केँ सूतक ग्रहण आरंभ भेला सँ 9 घंटा पहिने लागैत अछि जखनकि सूर्यग्रहण केँ सूतक 12 घंटा पहिने लगैत अछि। एहि नियम केर मुताबिक ग्रहण केँ सूतक 31 जनवरी केँ भोर 8 बजीकेँ 18 मिनट पर लागत।
माघ पूर्णिमाक दिन चन्द्रग्रहण लागब एक दिव्य संयोग मानल जायत अछि। एहि अवसर पर स्नान आओर दान-पुण्य करबाक लाभ आन दिन सँ कैको गुणा बेसी प्राप्त होयत अछि। मुदा दान पुण्य करनिहार केँ ई ध्यान रखबाक चाही कि ओ जे भी करथि भोर 8 बजे सँ पहिने करथि।
ओना शास्त्र सभक दिशानिर्देश केर मुताबिक ग्रहण केर मौका पर दान करबाक लेल सभसँ उत्तम समय ग्रहण केँ मोक्ष काल समाप्त भेलाक बाद होयत अछि। माने ग्रहण समाप्त भेलाक बाद दान करबाक चाही। एहि नियम केर मुताबिक 31 जनवरी केँ रातिक 8 बजीकेँ 41 मिनट 11 सेकंडक बाद स्नान करी दान करब उत्तम फलदायी होयत।
एक नजैर चन्द्रग्रहण केँ समय पर;
ग्रहण केँ स्पर्श काल :- सांझ 5 बजीकेँ 18 मिनट 27 सेकंड
खग्रास आरंभ :- सांझ 6 बजीकेँ 21 मिनट 47 सेकंड
ग्रहण मध्य :- सांझ 6 बजीकेँ 59 मिनट 50 सेकंड
खग्रास समाप्त :- सांझ 7 बाजीकेँ 37 मिनट 51 सेकंड
ग्रहण मोक्ष :- राति 8 बजीकेँ 41 मिनट 11 सेकंड


text:
१४ जुलाई २०१९. मैथिली जिन्दाबाद!!
मैथिली भाषा आ मिथिला संस्कृति संग-संग मिथिलाक ऐतिहासिक धरोहर केर संरक्षण, संवर्धन आ प्रवर्धनक दिशा मे सदिखन चिन्तनशील, कार्यक्रम योजना विकास मे संलग्न आर २०१९ केर आरम्भहि मे पश्चिम भारतीय महानगर ‘अहमदाबाद’ मे आयोजित “अन्तर्राष्ट्रीय मिथिला महोत्सव” केर संयोजक-परिकल्पक राजकिशोर झा केर २५म वैवाहिक वर्षगाँठ शाश्वत मिथिला अहमदाबाद परिवार मिथिला समारोहपूर्वक मनौलनि अछि। एहि अवसर पर सब कियो अपन-अपन मैथिलक विशेष परिधान पुरुषक धोती, कुर्ता, पाग ओ दोपटा मे तथा महिला लोकनि साड़ी आ ओढनी मे सजि-धजिकय स्थानीय ५-सितारा होटल मे हर्ष आ उल्लास सँ मनौलनि।
जतय एक दिश गीत-संगीत पर मनोरंजनक इन्तजाम छल, ताहिठाम मैजिक शो सँ सभ कियो मजा लुटलनि। मुदा ताहि सब सँ पहिने २५म वैवाहिक वर्षगाँठ केर वर-वधू श्रीमान् ओ श्रीमती राजकिशोर झा केँ फेर सँ चुमाउन भेलनि, तदनुरूप दुर्वाक्षत सेहो पड़लनि आर फेर उपहारक आदान-प्रदान करैत एक व्यक्तिगत आयोजन केँ सेहो समूहगत आयोजन रूप मे मनेबाक एक विलक्षण परम्पराक आरम्भ भेल। सुदूर पश्चिम भारत मे मिथिलाक रीत-रेबाज सँ अपन संस्कृति केँ स्मरण करबाक अवसर सेहो जुटल, संगहि सामूहिकता सँ नव ऊर्जाक संचरण होयबाक लाभ एक बेर फेर सँ जुटल भाषा-संस्कृति अभियानी लोकनि केँ भेटबाक बात शाश्वत मिथिलाक सक्रिय संयोजक विधान झा बतौलनि। मैथिली जिन्दाबाद केर तरफ सँ पुनः एक बेर बधाई एक समर्पित आ सुदृढ सोच आ दूरदृष्टिसम्पन्न व्यक्तित्व राजकिशोर बाबू केँ!


text:
पन्द्रह अगस्त सैंतालिस कें देश भेल छल आजाद
मध्य राति मे फहरायल तिरंगा, प्रसारित भेल भाषण
मुदा, ओइ दिन दूटा काज एम्हर मिथिला दिस सेहो भेल रहै
मधुबन्नी जेल मे मनौलनि सचिव भोगेन्द्र झाक दलबल
काला दिवस कि ई सत्तान्तरण थिक आजादी नहि,
मुदा अध्यक्ष यात्री जी ताहि सं नै सहमत
भविष्यक इजोत कें सहियारैत
तजबीज करैत राजा आ रैयतक आंखिक चमक
लिखलनि एकटा कविता मैथिली मे
कहलनि, आजादीक दिशा मे उठाओल हरेक डेग
आजादिये थिक अंतत: एक टूक आजादी
यात्री जी ताहू दिन पैघ कवि
मुदा, आजादियोक घटनाक दिन
कोनो छोट दिन नहि, ओहो पैघे
भाग्यशालिये कोनो शताब्दी देखि पबैत अछि
आजादी कें उतरैत अपन धरती पर
देखलनि यात्री जी लिखलनि कविता, धन्न भाग
हिन्दीबला सब मुदा,जिनगी भरि करैत रहलनि गंजन
देखला ओ महान घटना मुदा लिखला मैथिली मे
गद्दारी छलनि ओ हुनकर हिन्दी संग–हिन्दीबला कहनि
किए यात्री जी ओइ दिन नै लिखलनि हिन्दी
आ लिखलनि मैथिली?
किए वन्दना केलनि ओहू दिन मां मिथिले के?
ओ तं भारत माताक दिन रहै
मुदा यात्री जीक कहनामा–
देस ओ थिक जतय हम बसै छी
ओ थिक देसवासी जकरा संग रहैत लोक
देखैत अछि रंग बिरंगक स्वप्न
देश थिक ओ अन्न, फल, दूध ओ माटिक ऊर्जा
जे लोक मे भरैत अछि सुखक चेतना
चेतना स्वतंत्रताक, ओ समवाय थिक देश।
भारत माता जं प्रकट होइतथि देह ल’ क’
तं मां मिथिले कहबितथि
से जं नहि तं अमूर्त रहितथि
जेना बुर्राक देशभक्त सब लेल इंडिया
–यात्री जी जनै छला मर्म
ओहू साल सन सैंतालिस मे लड़ि रहल छला बकाश्तक युद्ध
ऐन जमींदार दरभंगाक विरुद्ध,
ओहू साल खेने छला पुष्ट मारि महराजी लठैत सं
ओहू साल लिखने छला कविता जे बांसक लाठी सं कोना मारि भगाओल जाइछ सरकारी गुंडा कें
आ कोना अपन जनताक संग-संग लड़ैत मिथिलाक कवि बनैत अछि जनकवि
ओहू साल ओ विनती केने छला
चंडी रूपधारिणी मां मिथिला सं जे
शोणित बोकरय जं ज्वैल जोंक
तं सफल तोर बरछीक नोक
आबि गेल छलै आजादी
साफ बाजि गेल छला नेहरू जे जमींदार लोकनि जेता
जाथु, मरथु मुदा शोणित सबटा बोकरि क’ मरथु
तखन भेल साफल्य, तखन सधल पुरुषार्थ
प्रतिहिंसे छलनि यात्री कविक स्थायिभाव
रैयतक पीयल शोणित रैयतेक माटि पर बोकरथु तखन मरथु
मुआबजाक ओतय दूर दूर धरि सवाल कहां छल?
मरब जखन कहै छी तं से बुझू कविता मे कहै छी
उपमा आ प्रतीक विना एहू जुग मे
कविताक काज चलनिहार नहि
जेना गांधीक कृत्य नीक दिनक बाढ़ियो मे गलनिहार नहि
वास्तव मे तं ओ लिखलनि जे अजुका महाराज सेहो काल्हि केवल कामेश्वर सिंह कहौता आ
जेना दालिभात सब क्यो खाएत
ओहो सैह दालिभात खेता।
मुदा, प्रश्न छल जे सब क्यो की ठीके खा सकत
दालिभात एक्के रंग?
सब क्यो जेना जेठरैयत सं धरकार धरि,
गुलाम सं पैकार धरि?
महराज कें संदेह, रमानाथ बाबू कें तं पूरे संदेह
मने बुझू मिथिला-मैथिल कें संदेह, मैथिली साहित्य कें संदेह
मुदा, यात्री जी कें रंचमात्र संदेह नहि
दालिये भात नहि ने, ओ तं लिखला
पढ़ता लिखता करताह पास
जूगल कामति छीतन खबास…
एक एक जातिक गनौलनि नाम
भल हिन्दू हो भल मुसलमान, खवास धरि, अछोप धरि
आ भोगारि क’ लिखलनि कविता मे
जे सरिपहुं सब क्यो मैथिले थिका।
मैथिले थिका? अछोप, कुजड़ा, दुसधा मैथिले थिका?
आजादीक आठ साल बाद धरि
मैथिल महासभा मे चलैत रहल छल घमर्थन
खसैत रहल छल प्रस्ताव जे सब मैथिले थिका
नासकार जाइत रहला जाबन्तो सभ्य लोकनि
मिथिलाक गौरव धरमनियंता
मिथिलाक सौरभ कोहा मे बंद
कोहा राखल महामहोपाध्यायक थुकदानी लग
मरि भने गेल महासभा मुदा जिबैत जी गछलक नहि,
मुदा यात्री जी लिखलनि
सरिपहुं सब क्यो मैथिले थिका….
काल कें शास्त्र मे देखने अख्यास हेतै भविष्यक
आ कि जनता मे गेने
लड़ने जनताक युद्ध अपन चश्मदीद गवाही मे?
कोना हेतै काल के अख्यास?
काल कें नपबाक कोन फीता ठीक?
अढ़ैया तराजू सं नपाएत कहियो सकलजन जनार्दनक भविष्य? आ कि भविष्य भलमानुस-दिव्यमानुसेक?
आजादी आएत नहि, मैथिल हएत नहि,
दालिभात खाएत नहि
तखन कोन भविष्य? तखन शास्त्रेक कोन भविष्य?
आ कि अढ़ैया-तराजुए के?
मुदा, सही साबित भेला यात्रिए जी
यात्री जी सही साबित भेला तं बुझू जनता सही साबित भेल
–अन्हार के गप नै करू
अन्हार कतबो अछि तं ओकर अंत अछि
जखन कि जनता के कोनो अंत नहि
अखय अमर जनता अबैत रहत, जाइत रहत
घुसकैत रहत डेगाडेगी इजोत दिस
आ एक दिन इजोत कें उघरय पड़तै
आ सैह ने कोना मैथिल? अस्सल तं मैथिल वैह
वैह, जनता…
आजादी कें एना सत्तर साल भेलै
आब तं यात्रियो जीक मुइना बीस बरस
मुदा
आब तं सबहक थारी मे दालिभात
आब तं के मैथिल आ के नै मैथिल?
आब तं पंडीजीक थुकदानिये पार
आब तं म. म.क धिया-पुता यू. एस. मे इन्टरकान्टिनेन्टल
आब तं सभ्य लोकनिक पोता-पोती
देशभक्तिक फैक्ट्री मे खटैत,
आब तं जूगलक नबका पीढ़ी
कमाइत दिल्ली-अहमदाबाद बजैत काहेकुहे
देखैत सतृष्ण आंखियें देशभक्तिक फैक्ट्री,
आब तं के मैथिल आ के नै मैथिल?


text:
पटना । मंगल दिन माननीय मुख्यमंत्री श्री नीतिश कुमार क अध्यक्षता मे राज्य कैबिनेट क बैसक भेल जाहि मे किसान के डीजल अनुदान राशि ३५ टाका से बढ़ाके चालीस टाका कयल गेल। एक एकड़ सिंचाई हेतु दस लीटर अनुदान मान्य होयत।
बैसक मे बाढि, सुखा सनक आपात स्थिति उत्पन्न भेला पर डीजल अनुदान लेल ६० करोड़ आ आकस्मिक फसल योजना हेतु१५ करोड़ खर्च करबाक स्वीकृत देल गेल।
बैसक के बाद कैबिनेट सचिवालय विभाग क विशेष सचिव श्री उपेंद्र नाथ पांडेय कहलनि जे धान, मकई, दलहनी, तेलहनी, मौसमी सब्जी, औषधीय आ सुगंधित पौधा सबहक सिंचाई क लेल ई अनुदान देल जायत। ई निर्णय वर्ष २०१८-१९ क हेतु लेल गेल अछि। कैबिनेट मे कुल २२ प्रस्ताव पर निर्णय लेल गेल जाहि मे मुख्य अछि दानापुर से खगौल , चारि कि. मी. आठ.लेन सड़क क निर्माण। राज्य क ई पहिल आठ लेन सड़क होयत।